Қозоғистон-Хитой киноижодкорлари суратга олган “Композитор” картинаси прокатга чиқади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон-Хитой киноижодкорлари суратга олган “Композитор” картинаси прокатга чиқади\n2019 йилнинг биринчи ярмида Қозоғистон-Хитой киноижодкорлари суратга олган “Композитор” картинаси прокатга чиқади. Ҳозир режиссёрлар кинотеатрларда намойиш этиш учун 3 соатлик фильм хронометражини 90 дақиқага қисқартириш устида ишлашяпти. Таъкидлаш керак, 2018 йил июнида Қозоғистон Президенти Нурсултон Назарбоев ва Хитой ҳукумати раиси Си Цзиньпин картинани томоша қилишган.\nЖОНАТОН ШЭНЬ, “КОМПОЗИТОР” ФИЛЬМИ ПРОДЮСЕРИ:\n– 2018 йил июнида икки давлат раҳбарлари ушбу фильмга юксак баҳо беришди. Улар бизнинг тасвирга олиш гуруҳимиз билан учрашиб, меҳнатимизни муносиб баҳолашди. Энди ишимизга бироз тузатиш киритишимиз лозим. Қўшимча тасвирлар керак. Картина 2019 йилда намойиш этилади.\nФильм икки буюк мусиқачи Бакитжан Байқадамов ва Сянь Синхай ўртасидаги мустаҳкам дўстлик ҳақида ҳикоя қилади. Хитойлик композитор 40-йилларда ХХР Марказий Қўмитаси қарорига биноан маҳаллий мусиқа маданияти билан танишиш мақсадида Қозоғистон ССРда бўлади. Лекин уруш бошланади ва мусиқачи шу ерда қолади. Оғир уруш йилларида унга қозоқ бастакори ёрдам қўлини чўзади. Лойиҳа муаллифлари фильм Қозоғистон ва Хитой ўртасидаги дўстлик ришталарини мустаҳкамлашга хизмат қилишидан умидвор.\nСянь СинхайҚозоғистонХитойКомпозитор фильмиБакитжан Байқадамов


ШАЙТАНАТ… (5-қисм. Биринчи китоб) - 11 Мая 2019 - www.SheJoT.CoM\nГлавная » 2019 » Май » 11 » ШАЙТАНАТ… (5-қисм. Биринчи китоб)\nШАЙТАНАТ… (5-қисм. Биринчи китоб)\nШаҳар марказидаги эътиборли идоранинг ертўласида видеобар очишди. Ертўлага иморатнинг биқинидан тушилади. У очилмасидан илгари ертўлада идоранинг эски-тускилари сақланарди. Икки йил муқаддам идора ертўлани таъмирлаш учун катта миқдорда маблағ ажратди. Айрим маҳкамалар эшикларини бўятиш учун пул тополмай сарсон юрганида бу идорага икки юз минг сўм ажратилиши ҳукуматнинг хотамтойлигими ёинки идоранинг эркалигими, билиб бўлмади. Қайта қуриш деган нарса билан боғлиқ воқеалар шунчалар шиддатли эди-ки, «халқ аранг тирикчилик қилаётганида ертўлани таъмирлашга бало борми» дейдиган одам топилмади. Зимдан қараганда халқ ғамини чекиб юрувчи бу идора ходимлари ҳам гўё оёқлари остида нималар содир бўлаётганидан бехабар эдилар. Ертўла таъмир этилиб, Асадбек ихтиёрига ўтгач ҳам «халқ фидойилари»да ажабланиш уйғотмади. Улар оламшумул ишлар билан — халққа озодлик бериш ўйи билан банд эдилар. Оёқлари остида нималар бўлаётгани эса уларни қизиқтирмасди.\nАсадбекнинг қароргоҳи учун жой лозим экан, тузукроқ иморатга қаҳат келибдими? Айниқса идоралар сони қисқараётган дамда бирон иморатни ижарага олишдан осонроқ иш йўқ. Шаҳар ижроқўмининг раҳбарларидан бири бу юмуш билан шахсан шуғулланиб, Асадбекнинг янги идораси учун кўп жойларни тавсия этди. Асадбек барча қулайликларга эга иморатлардан воз кечиб, шу ертўлани танлади. Ертўлага иморат ичидан йўл бор эди. Асадбек ихтиёри билан иморат биқини кавланиб, зинапоя қилинди, қалин пойдевор тешилиб, эшик очилди. Ертўлага икки томондан кириб-чиқиш имкони туғилди — шуниси бехавотирроқда. Давлат ажратган икки юз минг сўм билан бир ишнинг уддасидан чиқиш мушкул. Асадбекнинг беш юз минг сўми хароб ертўлани ўн икки хоналик шинам саройчага айлантирди. Унинг бир хонаси видеобар, қолганлари иш юритишга, ҳордиқ чиқаришга мўлжалланган эди. Маишатхона, ҳатто ҳаммом ҳам назардан четда қолмади.\nЮқорида халқпарварлар мажлисдан бўшамай томоқ йиртишади. Пастда эса Асадбек ўз ишини юритади. Ҳамманинг назари юқорида. Паст билан бировнинг иши йўқ. Видеобарда чой, қаҳва, шарбатдан бўлак ичимлик йўқ. Очилганидан бери бирон марта ҳам хориж филмини кўрсатмади. Бисотида уч-тўрт мултфилм, эски ҳинд филмлари, Шералининг, Ғуломнинг контсертлари… Бу ерга кунда бешта одам кирса киради, бўлмаса йўқ. Булар — кундузнинг манзараси.\nТунда видеобар ўзгача манзара касб этади. Соат ўн бирларга яқин иморат олдида иккита милитсионер пайдо бўлади. Сўнг оппоқ «Волга»лар бир дақиқага тўхтаб ўтишади. Ундан тушган сипо одамлар атрофга аланглаб олиб, ертўлага шўнғишади. Мажлислардан хориган халқпарварларнинг етакчилари кўча томондан эмас, ичкаридаги зинадан тушиб борадилар. Тун ҳукми заптига олганида оқ «Волга»лар яна бирин-сирин пайдо бўладию эгаларини олиб жўнайди. Шундан кейин милитсионерлар ҳам ғойиб бўлишади. Тонгга яқин усти берк юк машинаси идора орқасидаги дарвозадан ҳовлига киради. Бўш шишаларни ортиб жўнайди. Унинг изидан «РАФ» келиб тўхтайди. Бири биридан ширин қизлар машинага илдам чиқиб ўтиришади. Соатга қараган киши юк машинасининг уч, «РАФ»нинг бир дақиқада иш битириб жўнаганига гувоҳ бўлади.\nИдорада қоровуллик қилувчи ёш, чапдаст йигитлар барча ишни вақтида, аниқ бажарилишини таъминлайдилар. Қайта қуриш шарофати билан барча идоралардаги кекса ходимлар ўрнини иқтидорли ёшлар эгаллаганидек, пенсия пули тирикчилигига етмай, шу қоровуллик маошига кўз тикувчи қариялар тантана билан кузатилиб, улар ўрнига тоғни бехосдан уриб талқон қилиб юбормасликлари учун камтаринроқ ишни истаган йигитларни олишди. Бу йигитлар идорага кирувчи ҳар бир кимсага салом бергучи, бағоят одобли ҳам эдилар.\nАсадбек ҳар уч йилда қароргоҳини ўзгартирарди. Дастлаб гуруҳбоши бўлиб иш бошлаганида Эски Жўвадаги пастқам уйни ижарага олган эди. Вассажуфт, қорасувоқ уйда туни билан ароқ ичиб, чекиб чиқиларди. Лекин эртасига бу уйга кирган одамнинг димоғига қўланса ҳид урилмасди. Шунинг учун ҳам Асадбек ўша дастлабки қароргоҳини кўпроқ ёқтирарди. Орадан йиллар ўтиб, қароргоҳларини кўп ўзгартирди. Мана бу янгиси хон саройидек безалди. Лекин кўнгил қурғур барибир ўша қорасувоқ уйни қўмсаб қолади.\nЯнги йил кутиш баҳонасида тунни бедор ўтказган шаҳар тонгни кўзда уйқу билан кутиб олди. Кимдир туни билан телевизор кўриб, кимдир улфатлари билан тўйиб ичиб, кимдир жононлар билан тўйиб маишат қилиб, энди ҳордиқ чиқарар эди. Бундай байрамлар Асадбекнинг одамлари учун ҳаром, у байрам кунлари яйрашни, маишат қилишни қатъиян таъқиқлайди. Унинг назарида айнан шундай кунда қопқонга тушиб қолиш мумкин. Одамлари бунга кўникиб кетган. Асадбек вазият ва имкониятга қараб эълон қилган байрам кунлари яйраб олишади.\nЯнги йилнинг биринчи куни шаҳар уйқудан турмай, видеобар эшикларини очди. Бошқа кунлардан фарқли ўлароқ, бу тун видеобар ишламади. Оқ «Волга»лар ҳам тўхтаб ўтмади.\nВидеобар оғаси, чақчайган кўзларидан бирон-бир маъно уқиш мушкул бўлган, қалин мўйлови туртиб чиққан тумшуғига ҳусн бериш ўрнига баттар хунуклаштирган барзанги йигит хорижнинг қизил духоба қопланган юмшоқ курсисига ястаниб олган эди. У гўё телеекрандаги мултфилмни томоша қилар, хаёли эса ён курсида ўтирган, башанг кийинган, кўзларида саросима сузаётган одамда — вино заводи бошқони Қилич Сулаймоновда эди.\nБошқон саҳар чоғи видеобар эшиги очилиши билан пайдо бўлди. Видеобар оғаси ҳам, пештахтани артаётган хушбичим қиз ҳам унга «нима учун келдингиз?» демади. Ўн саккизни қоралаган хушбичим қиз вазифасини аниқ билади: чой, қаҳва қайнатиш, келган-кетганларга эътибор бермаслик, видеобар эгаси имо қилган одамга қараб ширин жилмайиб қўйиш. Видеобар оғаси ҳам вазифасини аниқ билади: салом-аликни жойига қўйиш, келган одамларнинг, танишми ё нотанишми барибир, ҳаракатини синчиклаб кузатиш, ортиқча гаплашмаслик, савол бермаслик. Ана шу вазифасига амал қилгани учун ҳам, Қилични яхши таниса-да, салом-аликдан нарига ўтмади. Сўфи таҳорат қилишга улгурмай бу одам етиб келибдими, демак, сабаби бор. Демак, аъёнлар, сўнг хўжайин ҳам келадилар. У ичкарини тайёрлаб қўйган. Бундан кўнгли тўқ. Видеобар янги йил кечасида ташқаридан зулфинлангандай кўринса-да, ичкарида ҳаракат тўхтамаган эди. Тўртта телефон қўйилган хонадаги икки қиз, пештахта ортидаги хушбичим қиз гўё хуру ғилмон сингари видеобар эгасига бир кечалик жаннатни беришган, базм қуришган эди. Тонгга яқин базм энг ширин ерида барҳам топган, хоналар саришта қилиб қўйилган эди. Базм иси хўжайин димоғига етиб борса, қай кунларга тушишларини билишса-да, бу тун шайтон йўриғидан чиқишолмаганди. Уларга биров келиб «бу гуноҳингиз яратганга маъқулмас, энди жазолайди», деса «тавба қиламиз, худо кечиради», дейишлари мумкин. Аммо «Асадбек бу ишингиздан хабар топди» деса, юраклари ёрилиб ўлишлари ҳеч гап эмас. Чунки Асадбекнинг кечирмаслигини барчалари билишади. Била туриб ўзларини тийишолмади. Нима қилишсин, тирик жон…\nҚилич иккинчи пиёладаги чойни ичиб улгурмай эшик очилиб, жуссаси кичик, эти устихонига ёпишган, қалдирғоч мўйлаби ўзига ярашган одам кўринди. Бу одамни яхшилаб таниб олинг: Ҳайдар Асроров, лақаби Кесак полвон. Асадбекнинг ўнг қўл аъёни. Озғин, чайир бўлгани учун Кесак полвон, деб аташгандир, десангиз янглишасиз. Ҳар бир жамоанинг ички тартиби, расм-русуми бўлганидек, бу оламнинг ҳам ўзига яраша қонун-қоидаси бор. Шулардан бири — бу оламга қадам қўйган ҳар бир тирик жонга лақаб берилади. Лақаб осмондан олинмайди, балки хатти-ҳаракати, феълига қараб топилади. Жуссасига қараб танланганида Ҳайдар Кесак эмас, Тошполвон ёки Темир полвон бўлиши керак. Унинг панжаларини Худо суякдан эмас, темирдан яратган. Гарчи сигир йилида туғилган бўлса-да, Асадбек ҳазиллашиб бунинг мучали мушук, дейди. Бунга сабаб, ёшлик чоғларида, ҳали «карате», «ушу» деган гаплар йўқ пайтида Кесак полвон муштлашгудай бўлса мушукдай сапчиб, уч-тўрт давангирга бас кела оларди. Кесак полвон анчадан бери ўзи муштлашмайди. Ёнида биргина имосига маҳтал бўлиб турган ўзи сингари чайир йигитлари бор.\nКесакполвон хонага кириб, Қилич билан сўрашиб олгунича бир-икки дақиқа вақт ўтади. Салом-алик чоғида эътиборга молик гап-сўз бўлмагани учун, вақтдан фойдаланиб Ҳайдарга Кесак полвон лақаби берилишининг тарихини баён қилай:\nБу воқеа эллик саккизинчи йилда бўлиб ўтган эди. Ҳайдар Асадбек билан янги танишган кунлар. Эрталаб кўпроқ темир йўл бекати атрофида «ов» қилар эди. Поездда келган одамларни зимдан кузатиб, пули бор, деб гумон қилинганларининг изидан тушарди. Бир куни Ҳайдар Намангандан келган икки одамни мўлжалга олди. Яктаги устидан қўшбелбоғ боғлаган ўрта яшар киши унинг эътиборини тортди. Иккала одамнинг қўлида арзирли юк йўқ, белбоғ эса дўмпайиб турибди. Демак, булар бозорга мева-чева олиб келувчи деҳқонлардан эмас. Пулни белбоққа боғлаб тўй-пўй ташвиши билан шаҳарга тушишган. Ҳайдар бунақа одамларнинг феълини билади. Пулни ё маҳси қўнжига ё белбоққа яширишади. Кўпчилик белбоғни маъқул кўради: пул белга дармон, дейишса керак-да. Ҳайдарнинг «мижоз»лари, аксига олгандай, трамвайга чиқишмади. У ёққа тентираб, бу ёққа галдираб, уч вагонли трамвайлар бемалол бўлиб қолди. Энди ишни трамвайда эплаштиришнинг ҳеч иложи йўқ эди. Ҳайдар уларнинг изига тушиб, Олой бозорига қадар борди. Лозим бўлганида ҳимоя қилиш мақсадида Асадбек унга соядек эргашди. Чўнтак, белбоғ кесишга Ҳайдардан ўтадигани йўқ эди. Хуллас, белбоғ кесилди. Кесишга кесдию оғирлигидан ҳайрон бўлди. Панароққа ўтиб қарасаки, белбоғда сариқ чақа ҳам йўқ — беш-олтита кесак ҳафсала билан териб қўйилган. Ҳайдар «бу қишлоқи кўзни шамғалат қилмоқчи экан», деб ўйлади. Аслида шаҳарни бир томоша қилиб келай, деб йўлга отланган бу деҳқон «таҳоратга кесак топиладими йўқми» деб ҳар эҳтимолга қарши белбоғига тугиб олган эди. Ўшанда аламдан бўзариб турган Ҳайдарга қараб туриб Асадбек роса кулди. Лақаб ҳам ўшанда туғилди. Икки ошна бу воқеани тез-тез эслаб, мириқиб кулишади.\nКесакполвон Қилич билан омонлаша туриб, пештахта ортидаги хушбичим қизга қараб олди. Қиз унга ширин жилмайди. Видеобар эгаси бу қарашнинг маъносини дарров илғади.\n— Окахон, гап йўқ, шкалад егандай бўласиз, — деди қўлини кўксига қўйиб.\nҲайдар ичкари кириб кетгач, худди келишиб олингандай Эҳсонов пайдо бўлди.\n«Чувринди» деган лақаб барваста, юзлари ҳамиша қип-қизил, овози темир жарангидай бу одамга унча мос келмайди. Ёшлигида олган бу лақабига кўникиб кетган. Асадбек билан Ҳайдар Андижондан келган ўн уч ёшли чувринди бу болани олтмишинчи йилда қанотларига олиб янглишмаган эдилар. Камгап, сермулоҳаза, уришганда эса отасини ҳам танимайдиган беаёв эди бу Чувринди.\nҲайдар бирон-бир масала хусусида фикр юритилганда тез, аммо саёзроқ хулоса чиқарарди. Маҳмуд эса аксинча эди. Асадбек шунинг учун ҳам кўпроқ Маҳмудга суянарди.\nАъёнлар ичкарига кириб кетишгач, орадан ярим соат ўтиб, телефон жиринглади. Қиз гўшакни қулоғига тутиб, видеобар оғасига кўз тикди.\n— Хўжайин келмас эканлар. Бегавотга кетибдилар, — деди айбдор одамнинг овози билан.\nБу гапни эшитган Қилич «кетаверсаммикин?» дегандай видеобар оғасига қаради. Йигит қизнинг хабарига ҳам, Қиличнинг савол-назарига ҳам эътибор бермади. Чунки бу хабарнинг сири хушбичим қизга ва Қиличга номаълум, видеобар оғасига эса ойдай равшан эди. «Хўжайин келолмайдилар» деб қўнғироқ қилиндими, демак, Асадбек ярим соатлардан кейин пайдо бўлади. Ҳозир ичкари хонага ўрнатилган тўрттала телефон ҳам жиринглаб шундай хабар эшитилган. Асадбек, кўнгли нотинч маҳалларда ана шундай найранг ишлатиб турарди. Биронтаси изимга тушса, пойлаб турган бўлса чалғийди, деб шу усулни қўллайди. Бу найранг фақат энг ишончли одамларгагина маълум. Асадбекнинг белгиланган жойга, белгиланган соатда келмаслиги, ё ярим соат аввал, ё кейин пайдо бўлиши ҳам унга аён.\nВидеобар оғаси бепарво бўлгани учун Қилич ҳам ноилож мултфилмга тикилиб ўтираверди. Ярим соатда юраги сиқилиб, жони ҳалқумига келди. Охири чидай олмади:\n— Мен кетаверайми? — деб сўради.\n— Окахон, ўтирибмиза-де чақчақлаши-иб… Чойдан олинг. Бугун оддих бўлса, шошиб қаёққаям борасиз. Ҳозир Шерни қўйиб бераман. Бир мазза қилинг, — у шундай деб хушбичим қизга қаради. Телеекран пирпираб ўчди. Дам ўтмай пирпираб ёришиб, торини қўлтиқлаб олиб қўшиқ айтаётган Шерали кўринди. Шерали учинчи ашулани айтаётганда Асадбек келди. Саломга алик олдию ҳол-аҳвол сўрашмасдан, индамай ўтиб кетди. Видеобар эгаси Қиличга «Окахон, аҳволингиз чатоқ, хўжайиннинг феъли айниган», дегандай қараб қўйди. Қилич бефаҳм одамлардан эмас, Асадбекнинг ранги-рўйига қараб, аҳволи ёмонлигини ўзи ҳам билди.\nАсадбек кенг хонага кириб аъёнлари билан саломлашгач, ўртада туриб атрофга синчиклаб қаради. У ичмас ҳам, чекмас ҳам эди. Шунданми, димоғи ҳар қандай исни илғаб, ажрата оларди. Ҳайдар ҳам, Маҳмуд ҳам ярим соатдан мўлроқ вақт шу хонада ўтириб ҳеч нимани сезишмаган эди. Асадбек хонани кўздан кечиргач:\n— Бўтқа! — деб бақирди.\nБўтқа — видеобар эгаси Кенжанинг лақаби. У Асадбек кириб кетгач, жойига бориб ўтирмай, эшик оғзида турган эди. Хўжайиннинг қаҳрли овозини эшитгач, шошилиб кирди.\n— Лаббай, окахон, — деди қўл қовуштириб.\nАсадбек ҳеч нарса демай тескари шапалоқ тортиб юборди. Оғиз-бурни аралаш тушган кутилмаган зарбдан Бўтқа мувозанатини йўқотиб йиқилай деди. Бир уришда одамнинг жонини суғуриб оладиган бу йигит гавдасини ростлаб, «хўжайин, яна уринг, мазза қилдим» дегандай қўл қовуштириб, бошини эгди.\n— Шу ерни ҳам ҳаром қилдингми, ҳайвон! — деди Асадбек унга қарамай. Бўтқа хўжайин тикилиб турган нуқтага қараб, жони чиқиб кетгудай бўлди. Кечаси маишат қилиб, хонама-хона изғишганда гангиб бу хонага ҳам кирган, чордона қуриб ўтириб, яланғоч қизларни ўйнатган эди. Хонага кирганида қўлида пиёла бор эди. Конякни ичиб бўшаган пиёлани стол тагига қўйганича унутган экан. Хўжайин кира солиб, шуни ҳам кўрибди. Бўтқа шошилиб пиёлани олди-да, чиқиб кетди.\nАсадбек ўз ўрнига ўтмай диванга, Чувриндининг ёнига ўтирди.\n— Буларни бичиб қўйишим қолди, — деди ўзига ўзи гапиргандай.\nҲайдар ҳам, Маҳмуд ҳам Асадбекнинг қизи топилганини, уйга қай ҳолда кириб келганини биларди. Лекин «қизингиз топилибди, энди нима қиламиз», деб сўрашмади. Узоқ йиллар бирга бўлиб, Асадбекнинг кўзига қарабоқ ниятини фаҳмлаб олувчи бу аъёнлар шу вақт мобайнида сабрга ҳам ўрганган эдилар. Улар Асадбекдан олдин гап бошламасдилар.\n— Анави тўнкани нима қиламиз? — деди Асадбек, жаҳлдан тушиб.\nГап вино заводи бошқони Қилич Сулаймонов хусусида эди.\n— Ўтган куни Хосилбойвачча билан учрашган, — деди Кесакполвон.\n— Беш кун аввал ҳам учрашган эди, — деб эслатди Чувринди.\n— Топган одамини қара, — деди Асадбек…\n— Тинчитиб қўя қолиш керак, — деди Кесакполвон.\nАсадбек Чувриндига қаради. Агар у «ҳа» деб қўйса, масала анча ойдинлашарди. Асадбек бошқа фикрда эди, Чувриндидан шу фикрини қўлловчи, ҳеч бўлмаса яқин келувчи гап кутди.\n— Ўзи пиширган шўрвани ўзи ичсин, — деди Чувринди. Бу гапдан Асадбек кўнглига равшанлик кирди.\n— Тўғри, чақир уни, — деди.\nУчовлон йиғилиб, ёнларида бошқа одам бўлмаса, дастёрлик вазифаси Чувриндига юкланар эди. Ҳозир ҳам бу буйруқни малол олмай ўрнидан турди. Унинг эшикни очиб кўриниш беришиёқ Қиличга ваҳм сочди. «Тақдиримни бирпасда ҳал қилишдими?» деган хавотир билан катта хонага кирди. Ҳозир у завод бошқони, шаҳарнинг манаман деган бойига ўхшамас, балки бир тўп оч мушукларга рўпара бўлган бечора сичқон аҳволида эди. «Пулинг бўлса, чангалда шўрва» дейишади. Пули кўп одам балки шўрвани чиндан ҳам чангалида ушлаб туриши мумкиндир. Аммо ўз жонини ушлаб қола олармикин? Ҳар куни ўнлаб одамларнинг таъзимига беписанд қаровчи Қилич, «сенга раҳбарман» деб пўписа қилувчиларнинг овозини беш-ўн сўм пул билан ўчириб қўя олувчи бошқон иштонини бехос хўл қилиб қўйган боладек шалвираб қолди.\nАсадбек хонага икки қадам қўйиб, тўхтаб қолган бошқонга тикилди. Четдан қараган кишига Қилич ҳам, Асадбек ҳам қотиб қолган ҳайкалдай туюлиши мумкин эди. Фақат Қиличбек кўзларини пирпиратиб ҳайкал эмас, тирик жон эканидан далолат бериб турар эди. Асадбекнинг нигоҳи илон авровчисиники сингари ўткир эди. Шундай тикилганда ҳатто Ҳайдар билан Маҳмуд ҳам баъзан каловланиб қолишарди. Мана шу нигоҳнинг ўзи юз дарра туширишдан афзалроқ эди. Чунки бундай қарашнинг оқибати даҳшатлироқ ҳукм билан якунланиши Асадбекнинг феълини билганлар учун сир эмасди.\n— Бу ёққа ўтиринг, ўғил бола.\nАсадбек киноя билан шундай дегандан кейин ҳам, то Қиличбек рўпарадаги юмшоқ курсига ўтиргунча ҳам нигоҳини узмади.\n— Эшитдингларми, бу акамиз шаҳарга ҳоким бўлибдилар? — деди Асадбек. Гарчи унинг саволи аъёнларига қаратилган бўлса-да, кўзи ҳануз Қиличда эди. — Ё мен хато эшитдимми? Балки дунёга ҳокимдирсиз, а?\nҚилич Асадбекка тик қараёлмай, мадад истаб аъёнларга боқди.\nШу пайтгача улар орасида бундай оҳангда гап-сўз бўлмаган эди. Асадбек бирон нарсадан ранжиса одамлари орқали маълум қиларди. Ўзи майда-чуйда гапларга аралашмасди. Қилич заводдаги ишни юритишда, ишга одам олиш ёки бўшатишда Асадбек чизган чизиқдан четга чиқмас эди. Бош муҳандис қамалган куни чопар келиб «хўжайин хафалар» деди-ю, унинг оромини олди. У Шарифнинг юқори лавозимга нолойиқ экани, ишни бузаётганини айтиб огоҳлантирган эди. Сўнгги суҳбатда Асадбекнинг ўзи «йўлини қилинг» деб эди. У йўлини топди. Энди хўжайин нима сабабдан ранжийди?\n— Асадбек ака, гуноҳим нима, айтинг? — деди Қилич.\n— Гапини қара-я! Гуноҳини билмасмиш, — деди Асадбек тиззасига шап этиб уриб. — Шарифни нима қилдинг?\n— Ўзингиз айтдингиз… йўлини топ, дедингиз. Ишларимиздан ҳид олиб, очаман, девди.\n— Очса нима?! Кимга очади? Ким келиб сени кишанга солади? Пул топишни билган, ақл топишни ҳам билиш керак! Қаматишга сарфлаганингнинг ярмисини ўзига бермайсанми.\n— Пул олмайдиган қайсар эшшак-ку, у?\n— У олмайдиган эшшак бўлса, сен пул беришни эплолмайдиган молсан! Пул олмайдиган одам йўқ бу дунёда, пул беролмайдиган лапашанглар бор. Билиб қўй, уч кунга қолмай Шариф уйда бўлиши керак.\nҚилич Шарифнинг иши ёш бир йигит қўлида эканини биларди. Шаҳар прокуратурасида сўзини икки қилмайдиганлар ҳам бор. Шу сабабли Асадбекнинг буйруғидан чўчимади. «Шу ҳам ишми!» деб енгил тортди.\n— Ўзинг ўрнига бориб ўтирсанг ҳам чиқарасан, — деди Асадбек янада қатъийроқ оҳангда.\n«Бунча ваҳима қилади бу», деб ўйлади Қилич. Лекин бу гапни тилига чиқармай «Хўп» деб қўя қолди. У осонгина қутулдим, деб ўрнидан турмоқчи эди, Асадбекнинг гапи жойига қайта михлади-қўйди:\n— Ҳосилбойваччага салом айтиб қўй.\n«Билибдими?!» Осонгина қутулдим деб ўйлаган Қиличнинг юзига энди қизиллик югура бошлаган эди. Бу гапдан кейин ранги қув ўчиб, мурдадан фарқи қолмади.\n— Ҳосилбойваччага айтиб қўй: сеникини артгунча, ўзиникини эпласин. Келиб-келиб ўшандан паноҳ изладингми, э, сўтак!\n— Мен… паноҳ изламадим… бошқа иш билан борган эдим.\n— Қанақа иш? — Асадбек шундай деб ўрнидан турди. Савол беришга бериб қўйиб, жавоб кутмади. Стол томонга ўтиб, ғаладондан катталиги сигарет қутисидай келадиган магнитофон олиб жажжи тугмасини босди.\n«Илтимосингизни бажардим, ора очиқ энди» — бу Ҳосилбойваччанинг овози эди.\n«Унинг қамалганини билиб Асадбек қутурибди». Қилич ўз овозини эшитиб ўрнидан туриб кетди. Асадбек ҳам, аъёнлар ҳам унинг ҳаракатига парво қилишмади.\n«Биз фақат олимваччани йўқотишга келишган эдик. Бу ёғига ўзингиз балогардонсиз».\n«Шу иш баҳона бўлиб Асадбекни йўқотиш керак! Бу шаҳарга хўжайинлик қилиш фақат сизга ярашади…»\nБу гапдан кейин орага сукут чўкди. Қиличнинг кўз олдига мийиғида кулимсираб турган Ҳосилбойвачча келди. Асадбекнинг қанотида юрган одамдан бундай гапни эшитиш Ҳосилбойвачча учун тушунарсиз, завод бошқони чин дилдан айтяптими ё иғво бошлаяптими — унга қоронғи эди. Шаҳардаги икки қўчқорнинг бири Ҳосилбойвачча саналса-да, куч Асадбек томонда экани барчага маълум эди. Икки қўчқор кўприк устида учрашса, бирининг қулаши тайин. Бу ҳақиқат ҳар иккисига ойдин бўлгани учун калла қўйишга шошилишмайди. Икки қўчқор орасида келишув борлиги жуда оз одамга маълум. Қилич нодонлик қилганини, буларнинг тили бир эканини англаб етди. Энди магнитофондан чиқаётган овозлар унинг қулоғига кирмади. Хаёлига аста-секин ўрмалаб кириб портлаган, «Ўлдиради!» деган ваҳимали фикр танасидаги жонни қувиб чиқаргандай эди. Кесакполвон ғазабдан жўшиб, сапчиб туриб тумшуғига мушт туширди-ю, унинг танасига жон қайтди. Йиқилиб ётган ерида аввал думбасидан сўнг белидан бир-икки тепки егач, хаёли янада равшанлашди.\nЧувринди Кесакполвонни қўлидан ушлаб ажратиб қўйгач, Қилич ўрнидан турди. Чўнтагидан рўмолчасини чиқариб, бурнидан оқаётган қонни артди. «Энди ўлдиришади. Мени бу ерга ажал ҳайдаб келган экан, — деб ўйлади у. — Битта бошга битта ўлим. Ўзим аҳмоқман. Буларнинг барибир гўр эканига ақлим етмабди. Ўзимни ўлдиришса майли, болаларимга тегишмаса бўлгани…» У ўлим олдида сўнгги гапимни айтиб олай, деган мақсадда «Болаларим…» деб сўз бошламоқчи эди, ғўдиранишдан нарига ўтмади. Кесакполвоннинг бир зарбидан синган тилла тишлари гапиртирмади.\n— Сенга ижозат, — деди Асадбек, юмшоқ оҳангга ўтиб. — Айтилган ишни қил. Шарифнинг ўрнини совутма.\nҚилич «хато эшитмадимми?» деган ажабланиш билан Асадбекка боқди. Асадбек юмшоқроқ оҳангда гапирган бўлса-да, қараши ўша-ўша ўткир, совуқ эди. «Шарифнинг ўрнини совутма, деб нимани назарда тутди? Вазифасига тиклаб қўй, дедими ё қамоқдаги ўрнини совутма, демоқчими?» Қилич синган тишларини рўмолчасига тупуриб, шу муаммони ойдинлаштириш мақсадида сўради:\n— Жойида ишлайверсинми?\n— Қаерда ишлашини бизга қўйиб бер. Сен унинг ўрнини совутма.\n«Демак, қамоқдаги ўрнини… Бир жиҳатдан шу дуруст. Булардан бир-икки йил нари яшайсан…» Қилич жонини қайтариб берган ҳотамтой акаларига таъзим қилди. Таъзимга жавоб бўлмагач, чиқиб кетиши лозимлигини уқди. Тисланиб юриб эшикка яқинлашди.\n— Бир умр қулингиз бўлмасам, каломулло урсин, кўзим очилди, ака!\nБу гапдан улар қувониб ҳам кетишмади, ажабланишмади ҳам.\nҚилич қувониб кетганидан ёки меҳри товланганидан ичмади бу қасамни. Унинг назарида қирққа кириб, лаҳадга тушиб чириб ётгандан кўра қолган йигирма йилми, ўттиз йилми, умрини ёруғ оламда, қулликда ўтказгани маъқул эди. Ер юзидаги одамлар турфа хил умид билан умр ўтказадилар. Бировлар Ватан учун жонни тикадилар, баъзилар дин поклиги, яна айримлар фан ривожи учун… Қиличлар алоҳида тоифага мансуб — улар ширин жонлари учун Ватанни ҳам, динни ҳам… тикиб юборадилар. Шундай экан, жони фойдага қолган дамда битта қасам ичиб юборса, осмон узилиб ерга тушибдими?


Ўзбекистон ва Тожикистон чегарасида «Андархон-Патар» пости очилди — ИА «Фергана» — мобильная версия\nЎзбекистон ва Тожикистон чегарасида «Андархон-Патар» пости очилди\nАндархон” пости. “Ўзбекистон 24” телеканалидан кадр\nЎзбекистон ва Тожикистон чегарасидаги “Андархон-Патар” чегара ўтиш жойи ўз ишини қайта тиклади. Жисмоний шахслар учун пост соддалаштирилган тартибда ишлайди, дея хабар беради Подробно.уз. Чегара пости Ўзбекистонда Фарғона тумани Бешариқ туманида ва Тожикистонда Конибодом шаҳрига яқин ерда жойлашган. Постнинг расмий очилиш маросими 10 февраль куни бўлиб ўтди.\n“Андархон-Патар” чегара пости Ўзбекистон ва Тожикистон ўртасидаги ҳукуматлараро келишувларни амалга ошириш доирасида қайта тикланди. Икки давлат ҳукуматлари ўртасида савдо-иқтисодий ҳамкорлик ва давлат чегарасини делимитация ва демаркацияси бўйича комиссияларнинг мажлиси бўлиб ўтди. Яқин кунлар ичида икки давлат ўртасида темир йўл поездлари ва автобуслар ҳаракатини йўлга қўйиш ҳамда чегарада янги назорат-ўтказиш манзилларини ишга солиш бўйича зарур чора-тадбирлар муҳокама қилинди.\nЯна битта чегарадан ўтиш жойи – Ўзбекистон томонидан 2010 йилда бир томонлама тартибда ёпилган “Панжикент-Самарқанд” постининг очилиши кутилмоқда. Хабар берилишича, бу пост Наврўз байрами арафасида очилади.


"Фаластинда ишланган": Туркия Женинга инвестиция киритади\n20:58 / 06.02.2017\nИсроил билан эркин савдонинг йўлга қўйилиши муносабати билан туркиялик ишбилармонлар Фаластиннинг Женин шаҳридаги заводларга инвестиция киритиши мумкин бўлади. Уларда тайёрланган товарлар икки мамлакат учун тарихий аҳамиятга эга бўлган даврда "Фаластинда ишланган" дея белгиланади. DailySabah нашри шу ҳақида хабар берди.\nЖенин эркин саноат зонаси (ЭСЗ) Туркияда минтақавий аҳамиятга эга бўлган лойиҳа сари қўйилган биринчи қадам бўлади. Минтақада ишлаш учун малакали персонал излашга катта эътибор қаратилмоқда.\nТурк ҳамкорлиги ва координация агентлиги ходимларни эркин саноат зонасида ишлашга ўргатиш мақсадида профессионал мактаб қуришни режалаштирмоқда. Женин ЭСЗ 10 000-15 000 кишининг фаолият юритишига мўлжалланган бўлади. Бу 320 000 аҳоли яшовчи Женин учун муҳим аҳамиятга эга бўлади, зеро шаҳардаги ишсизлик кўрсаткичлари 28 фоизни ташкил қилади.\nМанбада таъкидланишича, "Фаластинада ишланган" бренди остида сотилувчи маҳсулотлар истеъмолчилар томонидан, айниқса ислом дунёсида катта қизиқиш уйғотиши кутилмоқда.\nТуркия Исроил Фаластин инвестиция эркин саноат зонаси


Ўзбекистон аҳолисининг бор-йўғи 2,06 фоизи Интернетдан доимий фойдаланади\nҲакимбек 30 март куни Тошкентда мамлакатда “Рақамли ривожланиш ташаббуси” дастури доирасида шу вақтгача амалга оширилган ишлар якунларига бағишланган маросим ўтказилди.\nМаросим доирасида мамлакатда 2002 йилдан расман амалга киритилган мазкур дастур давомида тайёрланган бир неча нашрларнинг тақдимоти ҳам ўтказилди.\n“Рақамли ривожланиш ташаббуси” дастури раҳбари Шерзод Шерматовнинг сўзларига қараганда, ушбу лойиҳа доирасида давлат бошқарувида ахборот-коммуникация технологияларини жорий этиш йўналишида иш олиб бориляпти. Бу йўналишда электрон ҳужжат алмашув тизимини жорий этилади. Давлатнинг аҳоли ва бизнес билан алоқаларини яхшилаш иккинчи йўналишдир. Бу йўналишдаги ишлар порталлар яратиш орқали амалга оширилади.\nШ.Шерматовнинг қўшимча қилишича, ўтган давр мобайнида мазкур дастур доирасида бир неча лойиҳалар амалга оширилган. Жумладан, “гов.уз” ҳукумат портали, “ре.уз” илмий-таълимий портали яратилишида кўмаклашилган. Шунингдек, Ўзбекистонда электрон ҳукуматнинг шаклланиши учун лозим бўлган қонуний ҳужжатлар тайёрланишида иштирок этилган.\nТадбирда дастур давомида олиб борилган тадқиқотлар самараси бўлмиш “Ўзбекистонда ахборот-коммуникация технологияларининг 2004 йилги ривожланиши таҳлили”, “Давлат бошқарувида ахборот-коммуникация технологиялари” тўпламлари ва соҳа терминологиясига бағишланган ўзбек-рус-инглиз тилидаги электрон луғатнинг тақдимоти ўтказилди.\nШу ўринда “Ўзбекистонда ахборот-коммуникация технологияларининг 2004 йилги ривожланиши таҳлили”да келтириб ўтилган маълумотларга эътибор қаратиш ўринлидир.\nУнда келтирилишича, бугунги кунда мамлакат аҳолисининг 55 фоизи Интернетдан хабардор. Бироқ аҳолининг бор-йўғи 2,06 фоизи Интернетдан доимий фойдаланади. 2004 йилда мактаб ўқувчиларидан 434 тасига битта, талабаларнинг эса 16 тасига битта компьютер тўғри келган. Талабаларнинг 3,8 фоизи Интернетдан доимий фойдаланади.\nДавлат идораларининг Интернетга уланиш даражаси 7 фоизни ташкил этади.\nҲукумат идоралари сайтларининг аксарияти доимий равишда янгиланиб борилмаётгани тадбирда танқид қилинди.


Ўзбекистон Биринчилиги. “Пахтакор-2” таслим этилди – Voha.uz\nVoha.uz > "Насаф" ҳақида > Ўзбекистон Биринчилиги. “Пахтакор-2” таслим этилди\nЎзбекистон Биринчилиги. “Пахтакор-2” таслим этилди\n16-10-2016 authorФикр билдиринг"Насаф" ҳақида, Ўзбекистон Биринчилиги, Янгиликлар, хабарлар, мақолалар 1 454\nБугун “Насаф-2” жамоамиз, 32-тур доирасидаги учрашувда “Пахтакор-2“ жамоасини қабул қилди.\nУчрашув жуда қизиқарли ва курашларга бой тарзда кечди. Ўтган турда ўз майдонида “НБУ-Осиё” жамоасидан мағлубиятга учраган, Нурали Султонов шогирдларининг ўйин бошидан фақат ғалаба учун майдонга тушганлари сезилиб турди.\nАммо уларнинг ғалабага бўлган иштиёқи юқори бўлсада, ҳаяжонданми ёки бошқа сабабми, дастлабки дақиқаларда ўйини унчалик қовушмади. Ҳужумлар орқали яратилган вазиятлар самарасиз якунланаверди. Артём Петросян шогирдлари бўлмиш “Пахтакор-2” жамоаси ҳимояда яхши ҳаракат қилишди. “Насаф-2” жамоасининг ташкил этган кўплаб ҳужумларида ўз дарвозалари даҳлсизлигини сақлаб туришди.\nУчрашувнинг 34-дақиқасига келиб футболчиларимиз бари-бир ўз мақсадларига эришишди. Ҳисоб Жавоҳир Ашуров томонидан очилди, унинг дарвоза яқинидан тепган тўпини Шоазам Шомуродов қайтаришга ожизлик қилди – 1:0.\nҲисобда олдинга ўтиб олган жамоамиз асло ўйин суратини пасайтирмади, кўплаб ҳужумлар ва бу орқали гол уриш учун вазиятлар ҳам яратилди, аммо дарвозани аниқ нишонга олиш ҳеч кимга насиб этмади.\nБиринчи бўли ана шу ҳисобда якунланди.\nИккинчи бўлим ҳам худди биринчи бўлимдагидек, жамоамиз устунлигида бошланди. Лекин иккинчи бўлимдаги илк голни уриш, меҳмон жамоага насиб этди. 62-дақиқада Ботир Холлиев гол муаллифи бўлди – 1:1.\nБу гол албатта жамоамизни саросимага солиб қўймади. Улар яна олдинга ташланишди ва меҳмонларни бутун жамоа бўлиб ҳимояланишга мажбур этишди. Тўғри, “Пахтакор-2” жамоаси ҳам фақатгина ҳимояланмасдан имкони бўлди дегунча, қарши ҳужумлар уюштириб турди.\nУчрашувнинг 72-дақиқасига келиб, жамоамиз футболчилари яна ҳисобда олдинга ўтиб олишни уддалашди. “Пахтакор-2” жамоаси ҳимоячиларининг пала-партиш ҳаракатидан унумли фойдаланган Илҳомжон Алижонов ўз жамоасининг учрашувдаги иккинчи голини киритди – 2:1.\nҲисоб ўзгаргандан кейин майдонда тўп учун кураш жуда кескин тус олди. Футболчилар баъзан фэйр-плейни ҳам ёддан чиқариб қўйишди. Шу боис учрашувни бошқарган Шуҳрат Ражабов ҳам тез-тез чўнтагидан сариқ карточкани чиқаришга мажбур бўлди. Учрашувнинг 86-дақиқасига келиб эса, Ойбек Нурматов ҳакам томонидан иккинчи огоҳлантиришни олиб, майдондан четлатилди.\nҚизғин баҳс, ҳакамнинг ўйин тугаши ҳақидаги ҳуштаги чалингунча давом этди. Шундай қилиб, Нурали Султонов шогирдлари бу сафар муҳим ғалабани қўлга киритишди. Улар биринчи даврада ҳам “Пахтакор-2” жамоасини кичик 1:0 ҳисобида мағлубиятга учратишганини эслатиб ўтмоқчимиз. Яна бир маълумот, айни пайтда “Пахтакор-2” жамоасини бошқараётган Артём Петросян ўтмишда “Насаф” жамоамиз таркибида дарвозабон сифатида фаолият юритган.\n“Насаф-2” жамоамиз навбатдаги 33-тур учрашувини сафарда Нукуснинг “Орол” жамоасига қарши ўтказади. Учрашув 23 октябр кунига белгиланган.\nЖамоамизга кейинги ўйинларда ҳам омад тилаб қоламиз.\nЎзбекистон Биринчилиги, 32-тур. 16.10.2016 й.\n“Насаф-2” (Қарши) – “Пахтакор-2” (Тошкент) 2:1 (1:0)\n“Насаф” ФМ стадиони. Соат 16:00да\nЁрдамчи ҳакамлар: Сардор Ҳакимов, Шерзод Қамаров (иккаласи ҳам Самарқанддан)\nНазоратчи: Хушвақт Мухторов (Самарқанд)\nГол: Гол: Жавоҳир Ашуров, 34’-1:0, Илҳомжон Алижонов, 72’-2:1 – Ботир Холлиев, 62’-1:1.\n“Насаф-2”: 1.Жавоҳир Комилов (с), 4.Достонбек Бердиқулов, 5.Шерзод Насруллаев, 10.Дилшод Саитов, 14.Ғолиб Ғайбуллаев, 19.Жавоҳир Ашуров, 22.Акмалжон Олимов, 23.Шахбоз Эркинов (32.Худоёрхон Сагдуллаев 72), 28.Наврўзжон Изатиллаев, 34.Илҳомжон Алижонов (29.Жўрабек Маннонов 84), 42.Самандар Шукруллаев.\nЗахира: 7.Сирожиддин Еттибоев, 9.Шамсиддин Сагдуллаев, 27.Ойбек Бозоров, 33.Шоҳруҳ Нематов, 38.Музаффар Омонқулов.\n“Пахтакор-2”: 1.Шоазам Шомуродов, 4.Рашид Шаробиддинов (с), 7.Фарруҳ Йўлдошев, 14.Ойбек Нурматов, 15.Билолхон Тошмирзаев, 16.Юсуф Шоимов, 17.Адхамжон Ахмаджонов (19.Шерзоджон Жўрақўзиев 89), 18.Элёр Омонжонов (29.Абдумалик Маҳкамбоев 46), 20.Сарвар Сатторов (28.Муҳаммад Комилов 83), 21.Қувондиқ Мўминов, 25.Ботир Холлиев.\nЗахира: 33.Нодир Хомидов.\nОгоҳлантириш: Шерзод Насруллаев 27, Шаҳбоз Эркинов 61, Самандар Шукруллаев 89 – Фарруҳ Йўлдошев 36, Ойбек Нурматов 36, Рашид Шаробиддинов 59.\nЧетлатиш: Ойбек Нурматов (2СК) 86.\nСергей Лушчан: Ғалаба қозонганимиздан хурсандман\nЗОИР ТЎРАҚУЛОВ «МАШЪАЛ» АКАДEМИЯСИДА ИШ БОШЛАДИ


Курашчи пешонаси билан мих "қоқиш" бўйича рекорд қайд этди\n18:58 / 13.02.2017\nПрофессионал рестлер Жон Ферраро Гиннесснинг рекордлар китобига кирди. У икки дақиқа давомида боши билан 38 михни “қоқишга” муваффақ бўлди. Бу ҳақда UPI агентлиги хабар берди.\nСпортчи Италиядаги Lo Show Dei Record телешоусида рекорд ўрнатган. Guinness World Records томонидан 10-февраль куни тақдим этилган видеога кўра, у михларни пешонасига махсус ҳимоя воситасини тақиб олган ҳолда тахтага қоқиб чиққан.\nБироз вақт муқаддам Ферраро яна иккита рекорд ўрнатганди: пешонаси ёрдамида бир дақиқа ичида “қоқилган” максимал миқдордаги михлар (13) ва бошида уч дақиқа давомида энг кўп бетон блокларни ёриш бўйича (45).\nАниқлик киритилишича, рестлернинг бош мия суяги оддий кишиларникига қараганда икки бора қалинроқ. Ферраро ўз чиқишлари вақтида боши билан бейсбол таёқларини иккига синдириб ташлайди ҳамда 4,5 метрлик баландликдан ташланган боулинг тўпларини энсаси билан ушлаб қолади.\nМоторлаштирилган кулба тезлик рекордини ўрнатди\n22:06 / 13.05.2018


МУАММОЛАР ЖОЙИДА ҲАЛ ҚИЛИНМОҚДА | "Xazina" газетасининг онлайн саҳифаси\nОдамларнинг дардига қулоқ тутиш, муаммоларига ечим топиб аҳоли учун қулай шарт-шароитларни яратиб бериш бугунги кундаги долзарб вазифалардан саналади. Шу боис, давлат идоралари ходимлари тез-тез одамлар орасига бориб уларни қийнаётган муаммоларни жойида ҳал қилишга ҳаракат қилишмоқда. Яқинда ана шундай тадбирлардан бири Муборак тумани «Тонг» МФЙ ҳудудидаги «Маржон» сиҳатгоҳида бўлиб ўтди. Унда вилоят Давлат солиқ бошқармаси бошлиғи, IV-сектор раҳбари Равшанжон Насимов ҳамда мутасадди идора ва ташкилотлар раҳбарлари қатнашиб, одамларни қийнаб келаётган муаммоларни бартараф этиш чораларини кўришди.\nСайёр қабулда туманда истиқомат қилувчи 180 нафардан ортиқ фуқаролар иштирок этишди. Тадбирда асосан ишсизлик муаммосини бартараф этиш, кам даромадли оилалар уй-жойларини таъмирлаш, имтиёзли кредитлар ажратиш ва бошқа муаммоларни ўз ичига олган 52 та мурожаат келиб тушди.\n«Кўҳнашаҳар» маҳалла фуқаролар йиғинида истиқомат қилувчи Хушвақт Эшонқулова яшаб турган уйининг том қисми шифер бўлмаганлиги туфайли ёғингарчилик кунларида фарзандлари билан азият чекиши, бу муаммони ҳал этиш учун ўзида имкон йўқлигини айтиб ёрдам сўради. «Бўстон» МФЙ ҳудудида яшовчи Санобар Мардонова ҳам ҳудди шундай муаммо билан мурожаат қилди. Уларнинг яшаш уйлари том қисмини таъмирлаш туман ҳокимлиги томонидан амалга ошириладиган бўлди. «Кўҳнашаҳар» МФЙ ҳудудида яшовчи Сайфулла Эшмуродов эса дурадгорлик фаолиятини ривожлантириш учун 30 миллион сўм кредит ажратишларини сўраб мурожаат қилди. Унинг бу мурожаати ҳам АТ «Халқ банки» Муборак бўлими томонидан тез кунда ҳал қилинадиган бўлди.\n– Оилавий қийинчиликлар сабаб бир неча йиллардан буён яшаб турган уйимнинг том қисмини шифер билан ёпишга имконим йўқ – дейди «Бўстон» маҳалласида яшовчи С. Мардонова. – Менга шифер олиб берадиган ва қурилиш ишларида амалий ёрдам кўрсатадиган бўлишди. Бунинг учун Президентимизга ва мутасадди ташкилот раҳбарларига ўз миннатдорчилигимни билдираман.\nОдамларнинг яхши яшаши учун ҳар томонлама имкон яратиш, жамиятнинг фаол аъзосига айланишлари учун кўмаклашиш бугунги кунда ҳар бир раҳбарнинг кундалик юмушига айланган. Ушбу тадбирда ҳам бандлик, бепул даволаниш, кам фоизли кредит олиш, газ баллонлари олиш билан боғлиқ 20 та муаммо жойида ҳал қилинди. 4 та масала юзасидан қилинган мурожаатлар эгаларига ҳуқуқий тушунчалар берилди. Қолган масалалар бўйича қилинган мурожаатлар мутасадди ташкилотлар вакиллари томонидан назоратга олиниб, тез кунларда бартараф этиш учун топшириқлар берилди.\nҲар бир киши ҳаётга келдими, бахтиёр яшашга интилади. Уларнинг бахтли яшаш орзусини рўёбга чиқаришга ёрдам бериш энг эзгу фазилатлардан. Бу борада хайрли ишларга қўл урилаётганлигидан барча мамнун. Сайёр қабул якунида IV-сектор ишчи гуруҳи аъзолари томонидан кам таъминланган, ижтимоий ҳимояга муҳтож оилаларга ва уйида ёлғиз таълим олаётган ёшларга ўқув қуроллари, бадиий китоблар ва озиқ-овқат маҳсулотлари берилди.


ЎЗ ЖОНИГА ҚАСД ҚИЛМОҚ ҲАРОМ - Баҳоуддин Нақшбанд ёдгорлик мажмуаси маркази\nЎЗ ЖОНИГА ҚАСД ҚИЛМОҚ ҲАРОМ\n1532 марта ўқилди.\nАллоҳ таоло бандаларини ҳалол-покиза ҳаёт кечиришга буюриб, қабиҳ ва нопок амаллардан қайтарган. Шунга қарамай, кейинги вақтларда жамиятимизда айрим кишилар билиб-билмай, айниқса, хотин-қизлар ўзларининг жонларига қасд қилиб, Аллоҳ таоло ато қилган ҳаёт нурини бевақт ўчиришга, икки дунёда абадий лаънатга ва дўзах азобига дучор бўлишдек оғир гуноҳ қилишга ўтмоқдалар. Динимиз таълимотида инсон ўз жонига қасд қилиши қаттиқ қораланади. Аллоҳ таоло айтади:\n…"وَلَا تُلْقُوا بِأَيْدِيكُمْ إِلَى التَّهْلُكَةِ وَأَحْسِنُوا إِنَّ اللَّهَ يُحِبُّ الْمُحْسِنِينَ" (سورة البقرة/ (195\nяъни: “...ўз қўлларингиз билан ўзларингизни ҳалокатга ташламангиз! (Барча ишларни)чиройли қилингиз. Албатта, Аллоҳ чиройли (иш) қилувчиларни яхши кўради” (Бақара сураси, 195 оят).\nПайғамбаримиз Муҳаммад алайҳиссалом ҳам ўз ҳадиси шарифларида ўз-ўзини ўлдириш ҳаром эканлиги, бундай ишни қилган кишига охиратда қаттиқ азоблар бор эканлиги ҳақида айтиб ўтганлар.\nАбу Ҳурайра розияллоҳу анҳудан ривоят қилинади:«Биз Расулуллоҳ соллаллоҳу алайҳи\nвасаллам билан бирга Ҳунайн ғазотида эканимизда у зот Исломдалигини даъво қилувчи бир ки- шини «Бу дўзах аҳлидандир», дедилар. Урушда бўлганимизда ўша киши қаттиқ урушиб жонбозлик кўрсатди ва жароҳатланди. Баъзилар: “Эй Аллоҳнинг расули! Сиз ҳозиргина дўзах аҳлидан, деган одам бугун қаттиқ урушиб вафот этди», дейишди. Расулуллоҳ соллаллоҳу алайҳи васаллам:«У дўзахга (тушади)», дедилар. Бу сўзларидан баъзи одамларда шак пайдо бўлишига оз қолди. Улар шу ҳолда туришганида «У киши вафот этмабди, лекин қаттиқ жароҳатланибди», деб айтилди. Кеч кирганида у киши жароҳатига чидай олмасдан ўз жонига қасд қилди. Бу ҳақда Расулуллоҳ соллаллоҳу алайҳи васалламга хабар берилганида, у зот:“Аллоҳу акбар, мен Аллоҳнинг қули ва расули эканимга гувоҳлик бераман», деб, кейин Билол розияллоҳу анҳуга буюрдилар, у киши одамларга қарата: «Жаннатга фақат мусулмон нафсгина киради. Албатта, Аллоҳ таоло бу динни фожир киши билан ҳам қувватлаб қўяверади», деб жар солдилар».\nҲасан айтдилар: «Сизлардан олдинги умматда бир киши бор эди. Унга яра тошиб кетди. У озор бераверганидан қутисидаги камон ўқини олди-да, уни шилиб ташлади. Қон тўхтайвермагач, у вафот этди. Шунда Парвардигор: «Унга жаннатни ҳаром қилдим», деди».\nҲасан розияллоҳу анҳу масжид томонга қўлларини чўзиб: «Аллоҳ номига қасамки, Жундуб шу ҳадисни ушбу масжидда Расулуллоҳ соллаллоҳу алайҳи васалламдан ривоят қилиб гапириб берган», деганлар.\nҚарангки оддийгина ярани юлиб шундай ҳолга тушган инсонни хоҳ эркак ва хоҳ аёл бўлсин, ушбу ҳақиқатни яхши тушуниб олиши ва шундайин тўкин, тинч ва фаровон замонда ҳамда адолат устивор бир жамиятда яшаётгани учун Аллоҳ таолога шукр қилиши лозим. Ҳар қандай ижтимоий ва иқтисодий муаммоларни сабру-қаноат ва ҳусни тадбир билан ҳал қилса бўлади. Аммо бесабрлик ила ношукрлик қилинса, оқибати хайрли бўлмайди.\nМиржон Эгамбердиев – Бухоро вилояти Шофиркон тумани бош имоми


Эрдўғон тарафдорлари референдумда ғалаба қозонмоқда - BBC News O'zbek\nЭрдўғон тарафдорларининг қўли баланд келмоқда\n"Ҳа" деб жавоб берганлар аввалига яққол устунлик қилаётган эди. Овозлар аксар қисми саналгач уларнинг сони туша бошлаган, аммо катта эҳтимол билан "йўқ" деювчиларнинг уларга етиб ололмаслиги айтилмоқда.\nHaberturk fгентлигининг маълум қилишича, сайловда овоз бериш ҳуқуқига эга 86 фоиз одам қатнашган.\nЎзбекистондан референдумда қатнашган Туркия фуқароларининг 53.65 фоизи "ҳа" деб овоз берган. 46.35 фоизи "йўқ" деган.\nТуркия "Адолат ва тараққиёт" партиясидан Бош вазир Бинали Йилдирим партия биноси ўнгида йиғилганлар қаршисида нутқ сўзлаган.\nУ референдумда фаол иштирок этгани учун бошқа партия аъзолари ва етакчиларига ҳам ўз миннатдорчилигини билдирган.\n"Туркиянинг оёғидан чалмоқчи бўлганлар мағлуб бўлди. 2019 йилги сайловларга қадар керакли тайёргарликларни кўриб, бошқарув тизимини илк умумий сайловда ҳаётда қўллаймиз. Ички ва ташқи душманларимизга қарши мужоадаламиз янада шиддатланади. "Ҳа" деганлар ҳам, "йўқ" деганлар ҳам бирдир, бирдек қийматга эгадирлар. Икки тарафга ҳам ташаккур билдираман", - деган у.\nУшбу ғояни қўллаб қувватловчиларга айтишича, у мамлакатнинг замонавийлашуви ва бошқарувнинг оддийлашувига хизмат қилади. Бироқ мухолифат ушбу ҳаракат мамлакатда авторитаризмнинг кучайишига олиб келишидан хавотир билдиради.\nРеферендумда "Ҳа" деб жавоб бериш Эрдўғоннинг 2029 йилгача ҳокимият тепрасида қолишига шароит яратиши ҳам мумкин.\n167 минг сайлов участкаларида сайлов ҳуқуқига эга 55 миллион одам овоз бериши мумкин. Илк хабарлар реферундумда иштирок этганларнинг сони ўта юқори бўлганлигини айтмоқда.\nРеферендум куни Диёрбакир вилоятида сайлов участкаси олдидаги отишма уч кишиининг умрига зомин бўлган.


Hayot haqiqatlari — 21asr.uz\nТелеграм каналларда роса айланиб, ҳамманинг ичини қиздиргани, лекин кўпчилик тўлиқ матнини тополмай овора бўлгани боис мақолани қайта эълон қилмоқдамиз.\nФарғонада ҳар йили 2 хил мева тугадиган афсонавий писта дарахти бор\nҲозирда ушбу писта дарахти икки юз ёшда бўлиб, унинг ўзига хос хусусиятлари бири шундаки, ушбу дарахт икки хил мева тугади, яъни, бир йили писта, бир йили ёнғоқ меваси.\n...6 август, тонг саҳар. Телефоним жиринглади. Ўзим гувоҳман, ярим тун ёки саҳармардонда келган қўнғироқлар кўпам хайрли бўлмайди. Қишлоқдан, қадрдон устозим, оқибатли инсон Қўчқор домла Номозов экан. Синиқ овозидан сездим, бирор ташвиш тушган бошига. “Узр-а, эрталабдан безовта қилганим учун, уч кундан бери уйқу йўқ, маслаҳат беринг, нима қилайин”, дея содир бўлган кўнгилсиз воқеани айтиб берди.


БАРҚАРОР РИВОЖЛАНИШ МАҚСАДЛАРИ ЎЗБЕКИСТОНДА ҚАНДАЙ БАЖАРИЛМОҚДА? - Ўзбекистон овози газетаси\nБМТнинг Барқарор ривожланиш мақсадларига оид концепцияси — келажак авлод эҳтиёжларини инобатга олган ҳолда ўзаро узвий боғланган экологик хавфсиз, иқтисодий таъминланган, ижтимоий муҳофазаланган ва институционал бирлашган ҳаёт тарзини шакллантиришни ўз ичига олган ғоялар тизимини қамраб олган.\nЎзбекистонда олиб борилаётган давлат сиёсати бу мақсадларга тўлиқ ҳамоҳанг бўлиб, аҳоли учун қулай шарт-шароит яратиш, одамлар саломатлигини муҳофазалаш, иқсодиётни ривожлантириш бўйича тизимли ишлар амалга оширилмоқда. Яқинда 2030 йилгача бўлган даврда барқарор ривожланиш соҳасидаги Миллий мақсад ва вазифалар тасдиқланиб, уларни амалга ошириш бўйича Мувофиқлаштирувчи кенгаш тузилди.\nТошкент шаҳрида «Барқарор ривожланиш соҳасидаги мақсадларни амалга ошириш ва мониторинг қилиш: Марказий Осиё давлатлари, Озарбайжон ва Грузияни қўллаб-қувватлаш» мавзуида ташкил этилган халқаро йиғилиш аввалида Ўзбекистон тажрибаси таҳлил этилди.\nЎзбекистон Республикаси Бош прокуратураси ва БМТнинг Гиёҳванд моддалар ва жиноятчиликка қарши курашиш бошқармасининг Марказий Осиёдаги минтақавий ваколатхонаси ҳамкорлигида ташкил этилган тадбирда Ўзбекистон, Озарбайжон, Грузия, Қозоғистон, Қирғизистон, Тожикистон, Туркманистон давлатлари вазирлик ва идораларининг 70 дан ортиқ мутахассиси иштирок этди.\nЎзбекистон Бош прокурорининг ўринбосари Ғайрат Ҳидоятов 2018 йил 20 октябрда қабул қилинган 2030 йилгача бўлган даврда барқарор ривожланиш соҳасидаги миллий мақсад ва вазифаларни амалга ошириш чора-тадбирлари тўғрисидаги ҳукумат қарорига тўхталиб ўтди.\nҚарор билан тасдиқланган Миллий мақсад ва вазифаларда 2030 йилгача барқарор ривожланиш соҳасидаги мақсадлар ва улар доирасида амалга ошириладиган вазифалар қамраб олинган. Жумладан, амалга ошириладиган тадбирлар натижасида 2030 йилгача Ўзбекистонда ўта қашшоқликни тугатиш, кам таъминланган аҳоли сонини ҳозиргига нисбатан икки бараварга камайтириш режалаштирилган.\nСоғлом турмуш тарзини таъминлаш, касалликлар туфайли бевақт рўй берадиган ўлим сонини 30 фоизга қисқартириш, 2025 йилгача йўл-транспорт ҳодисалари сонини икки бараварга камайтириш режалаштирилган. Сифатли таълимни таъминлаш, ўқитувчилар сонини кўпайтириш мўлжалланган.\nУшбу мақсадлар Ўзбекистоннинг БМТ Бош Ассамблеясининг 70-резолюциясини бажариш тарафдори эканлигини билдиради.\nЙиғилишда 2030 йилгача бўлган даврда барқарор ривожланиш соҳаси каби Глобал кун тартибидаги масалани хусусан, БМТ барқарор ривожланиш концепциясидаги 16-мақсаднинг – «Тинчлик, одил судлов ва самарали институтлар» ва 3-мақсаднинг «Саломатлик ва фаровонлик» (3.3, 3.5 ва 3.8 кўрсаткичлар) хусусиятларини амалга оширишда ягона ёндашув зарурлиги масалалари муҳокама қилинди.\nБМТнинг Гиёҳванд моддалар ва жиноятчиликка қарши курашиш бошқармасининг Марказий Осиёдаги минтақавий ваколатхонаси вакили Ашита Миттал белгиланган аниқ мақсадлар бўйича изчил чора-тадбрлар амалга оширилаётгани туфайли дунёда трансмиллий уюшган жиноятчилик, гиёҳванд моддаларнинг ноқонуний айланмаси, шунингдек, ОИТС эпидемиясини йўқ қилиш, шу жумладан, гиёҳванд, психотроп моддаларга бўлган боғлиқликни даволаш ва унинг профилактикасини яхшилаш бўйича иш олиб борилаётганини таъкидлади. Бу борада Марказий Осиё, хусусан, Ўзбекистонда маълум ютуқларга эришилмоқда.\n– Ўзбекистон БМТ билан самарали ҳамкорлик қилаётган давлат бўлиб, мақсадлари доим муштаракдир, – деди БМТнинг Ўзбекистондаги доимий мувофиқлаштирувчиси, БМТ Тараққиёт дастурининг доимий вакили Хелена Фрейзер. – Ўзбекистон ҳукумати томонидан 2030 йилгача бўлган даврда барқарор ривожланиш соҳасидаги миллий мақсад ва вазифалар тасдиқлангани бунинг яққол тасдиғидир. Унда қашшоқликни тугатиш, ўлимни камайтириш, билим беришни янада яхшилаш бўйича долзарб вазифалар ҳамда уларни амалга ошириш механизми белгилангани БМТ Барқарор ривожланиш мақсадлари билан уйғун.\nИштирокчилар барқарор ривожланиш соҳасида қилинган ишлар билан бир қаторда амалга оширилиши зарур вазифалар бўйича фикр алмашди. Уларга эришилган натижалар мониторинги ва ҳисоботини юритиш бўйича тавсиялар берилди. Шунингдек, улар устувор вазифаларга эришиш учун натижаларни жадаллаштириш мақсадида стратегиялар ва дастурларни ишлаб чиқиш ва амалга ошириш учун нималарга эътибор қаратиш зарурлиги бўйича илғор тажрибалар бўйича зарур ахборотларга эга бўлди.\nЭътиборли жиҳати, мазкур тадбирга фаол талабалар ҳам таклиф этилиб, улар минтақадаги давлатлар мутахассислари билан мулоқот қуриш, ўзларини қизиқтирган саволларни бериш ва фикр алмашиш имкониятига эга бўлди.


Тошкендаги тиббиёт коллежининг 140 нафар битирувчиси диплом олмади\n13:58 / 18.06.2015\nТошкентдаги тиббиёт касб-ҳунар коллежларидан бирининг 140 нафар битирувчиси дипломларини ололмади. Бу ҳақда “На посту” газетасида ёзилди.\nТергов маълумотларига қараганда, Ўзбекистоннинг турли бурчакларидан ташриф буюрган ўқувчилар тест синовларидан ўта олмаган. Шунда директор ҳамда ўқитувчилардан бири улардан пул олиб, ўқишга қабул қилиш ҳақида сохта ҳужжатлар тайёрлаган. 140 кишидан жами 30 млн сўм тўпланган.\nЎқувчиларнинг исм-шарифлари буйруқда ҳам, журналларда ҳам, бошқа ҳужжатларда ҳам бўлмаган. Шунга қарамай, улар, ўзларини коллежнинг ҳақиқий ўқувчилари деб ҳисоблаб, уч йил давомида машғулотларга мунтазам равишда қатнаган.


Пахтакорлар меҳнатига ҳақ далада тўланади | Uzbekistan Today\nБош саҳифа / Бизнес ва инновация / Пахтакорлар меҳнатига ҳақ далада тўланади\nПахтакорлар меҳнатига ҳақ далада тўланади\nҚарорда хабар қилинишича, жойларда энг камида 100 кишидан иборат теримчилар отрядлари ташкил этилмоқда.\n2017 йилги пахта хом ашёсини қўлда терганлик учун меҳнатга тўлов бўйича 1 кг га 450 сўм этиб белгиланган тариф ставкаси 1 октябрдан 500 сўмга оширилади. Бу Ўзбекистон ҳукуматининг 14 сентябрдаги 2017 йилги пахта хом ашё ҳосилини харид қилиш нархлари тўғрисидаги қарорида кўзда тутилган. Ўтган йили тариф 285 сўмни ташкил этган эди.\nМамлакатнинг қатор ҳудудларида пахта териш машиналаридан фойдаланиш бошлангани ҳисобга олиниб, машина терими учун 1 тоннага 260 минг сўмлик тариф белгиланди.\nФермер хўжаликларига теримчиларга ҳар беш кунда, зарурат туғилганида эса ҳар куни топширилган пахта хом ашёси учун тўловларни амалга ошириб бориш тавсия қилинди.\nОтрядлар раҳбарлари пахта терими даврида «Ўзпахтасаноат» компанияси пахта тозалаш ташкилотлари билан фуқаролик-ҳуқуқий шартномалар асосида ишга қабул қилинади. Отрядлар раҳбарларига иш ҳақини ўз вақтида тўлаш учун «Агробанк"ка 45 млрд сўм миқдорда кредитлар ажратиш топширилди.


Kun.uz мухбири Туркиянинг Истанбул шаҳрида бўлиб, ушбу мамлакатда меҳнат қилаётган ўзбекистонлик меҳнат муҳожирлари билан учрашди ҳамда уларни қийнаётган муаммолар, умуман, Туркиядаги мигрантлар ҳаёти, авиачипталар ва албатта ватандан иш қидириб кетишга сабаб бўлган бош омил ҳақида, Ўзбекистонга қайтиш учун қандай шарт-шароитлар тақдим этилиши хусусида суҳбат ўтказди.\nСуҳбатнинг биринчи қисми аввалроқ эълон қилинган эди. Энди эътиборингизга меҳнат мигрантлари билан суҳбатнинг тўлиқ талқини ҳавола этилади. Ватандошлар билан суҳбатлар куннинг турли вақтларида бўлди, аммо бир хил саволлар билан олиб борилди, сўнгра улар мавзулар бўйича монтаж қилинди.\n— Туркияга келишга кимни нима мажбур қилди?\n— Фарзандларимиз келажаги, уй-жой қуриш. Ҳеч ким бизни мажбурлаб кет,демади. Оиламизни оёққа турғазиш, далда бўлиш мақсад. Хўжайини йўқ аёл киши нима қила олади фарзандлари учун?! Аёл киши бўлиб, ўзимиз ҳаёт учун курашишга келдик. Биз ўзимизнинг кучимиз билан, ота-онамизнинг тарбияси билан катта бўлдик. Ленин айтардики, ўқиш, ўқиш ва яна ўқиш, деб. Бизнинг Туркиядаги шиоримиз ишла, ишла ва яна ишла.\n— Ўзбекистонда 10 йил амалиётчи ҳамшира бўлиб ишладим. Эрталаб ишга кетамиз, эртасига уйга келамиз. Эшакдай ишлайсиз, бир ойлик маошни оласиз, КРУдан келди, СЭС келди, унга пул, мунга пул йиғди-йиғдилари билан 400-500 мингдан ортиқ пул қолмайди. Фарзандларимиз учун шу ердаман. Қизим 17 ёшга кирди. Тошкентда пулингиз бўлса ўқийсиз, бўлмаса йўқ. Барибир озгина маблағингиз бўлмаса, мен ўзим ҳам ўқиганман, аълочилар қолиб кетарди, иккичилар кириб кетарди.\nСуҳбатдошлардан бири невараларининг тўйини кўриш орзуси ҳақида сўз очди.\n— Менинг икки келиним ва икки ўғлим бор. 4 ўғил, бир қиз неварам бор, невара тўй кўрай дейман. Уларнинг тўйини қилай дейман.\n— Тўй фақат ўзбекнинг орзу-ҳавасими, ёки бутун дунёда ҳам шундай қиладими?\n— Фақат ўзбекнинг орзу-ҳаваси. Туркларнинг ҳам тўйига бордик, мисол учун, хонада фақат ичимликлар. (Буларда) бизга ўхшаб саккиз бер, тўққиз бер деган нарса йўқ, овқат бериш, қарз тўлаш учун Туркияга келиб яшашмас. Ҳаммаси уй-жой олиб, дам олишга кетади, бир ойга, масалан асал ойига. Бизникилар, қарз тўла, ҳой дадаси, мана шунча қарз бўлибмиз, деймиз, қарз тўлаймиз фақат.\nСуҳбатни меҳнатга ҳақ тўлаш, меҳнат шароитлари мавзусига буриб, уларнинг нима учун Туркияга келиб ишлашга қарор қилганликлари, бунинг сабаблари, оилавий шароитларига қизиқамиз.\n— Ўзбекистонга қанча ойлик берганда кетган бўлардингиз?\n— Тикувчилик қиламан. Бу ерда 400 доллар топаётган бўлсам, Ўзбекистонда 200 доллар ҳам тополмайман. Меҳнат бир хил, аммо иш ҳақи юқори. Шунинг учун ҳам (ватандан) чиқиб кетасиз. Чунки, вақт ўтиб кетаверади. Бекорга вақт ўтказишнинг нима кераги бор. Биров уни қайтариб бермайди. Кейинчалик, янаям мукаммал бўлсангиз, 2-3 йилдан сўнг, маошингиз 1000 долларга бориши мумкин. Ўзбекистонда бундай имконият йўқ.\n— Мен ўзим акушеркаман. 9 йил шу соҳада ишлаганман. Ўзбекистонда уй ҳам ололмадим. Ойлик кам, бола-чақа бор, етмайди. (Бу ерга) уй олиш учун келганман. Туркияда энг кам иш ҳақи 2 минг TL (турк лираси). Бу 400 доллар атрофида. Бизда ҳам маошни шу қадар қилиб қўйишса, бошқа мамлакатга бориб ишламайди ҳам.\n— Нима учун ўзбек меҳнат муҳожирлари ҳужжат қилишмайди? Нега эътибор беришмайди шу масалага?\n— Масалан, мени кутиб олган танишим, «ўтирим изни» (Туркияда қонуний яшаш рухсатномаси) қиласизми, деб сўрайди. Қанча кетади, десам, 1,5 минг дейди. 1,5 мингга мен болаларимга нарса юбораман, қилдирмайман, қўявер, юравераман, деб қунт қилмаймиз. Ўзимизда айб.\n— Бу ерга илк келган одам «ўтирим изни» расмийлаштириши керак. Бундан 2-3 йил, кўпроқ йиллар олдин келганлар бунга эътибор беришмаган. Рухсатсиз юраверишган, олти ой, бир-икки йил. Ўн йиллаб, ҳатто биометрик паспортдан олдинги паспорт билан юрган ватандошлар бор. Улар Ўзбекистонга кетиб, хорижга чиқиш паспорти билан келишса, кейин бу ерда ҳужжат қилиш мумкин.\nЎша яшаш учун рухсатнома олганидан кейин бемалол юриш мумкин. Бироқ, ишлашга рухсат бермайди бу ҳужжат. Ишласангиз ҳам ноқонуний ишлайсиз. Ишлаш учун рухсатнома (чалишма изни) патентга ўхшаш нарса, ишлашга рухсат беради. Иш берувчи розилигида Меҳнат вазирлигига ҳужжат топширган ҳолда, давлатга ойма-ой тўлов туради. Кўпчилик ватандошларимиз айни шу ҳужжатсиз ишлагани учун ушланса, мамлакатга депортация қилинмоқда. Энг катта муаммо шу бугунги кунда бу ерда. Ноқонуний ишлашга умуман йўл қўйишмаяпти.\n— Бир йил олдин ҳужжатга талаб йўқ эди. Ишга кирсангиз ҳам ҳужжат сўралмас эди. Ҳозирда қаерда ишлашидан қатъи назар, туркларнинг ҳам хорижликларга ишончи йўқолдими, билмайман, ҳужжат сўрашяпти. Полиция нафақат ўзбеклар, балки барча хорижликларни текширмоқда. Ноқонуний қолганларни Туркиядан чиқариб юбормоқда. Энди ҳамма, хоҳлайдими-йўқми, пули борми-йўқми, ишлаш нияти бўлса ҳужжат қилиши керак бўлади.\n— Ўзбекистонда Туркияда ишлаётганлар ойига 400, 500 ёки 700 доллар топяпти, деган фикр мавжуд. Бу бўлмаган гап. Ҳар жойда бор тош-у тарози дейишади, бу ерда яшаш Ўзбекистондан ҳам қийин. Масалан, бир ҳафталик ишга 100 долларга келишасиз, 30-50 доллар бериб қўяди. Ҳақингизни талаб қилсангиз ўзининг мамлакати ё бўлмаса 10 кишилаб келади. Ҳужжат қилишга қурбимиз етмагани боис, полицияни чақириш билан ҳам таҳдид қиладиганлари ҳам бор.\n— Демак, ишлатиб иш ҳақини бермасдан жавоб бериш ҳолати ҳам бўлиши мумкинми?\n— «Мумкинми» эмас, шундай бўлган. Биз кимга бориб мурожаат қила оламиз?\nШикоят қилайлик десак, қўлимизда ҳужжатимиз йўқ. Полиция ҳам ҳужжат сўрайди. Ҳужжатимиз бўлмаганидан сўнг, ичкарига (қамоққа) олади. Келган вақтларимизда жуда қийналганмиз. Ўзига яраша қийинчиликлардан ўтганмиз.\nУлар Туркиядаги меҳнат мигрантлари бўлиб ишлаётган аёллар ҳақида турли хил асоссиз уйдирмалар, баъзи ҳолларда туҳматдан иборат гап-сўзларга ҳам муносабатларини билдиришди.\n— Бор шунақа қизларимиз ҳам. Ўз кўзим билан кўрганман ишдан қайтаётганда ёши катта туркларнинг тиззасига ўтириб олган ўзбек қизларини. Аммо биттанинг касрига мингтаси қолиб кетмоқда. Ҳалол ишлаётганлар кўп.\nМулоқот давомида туркиялик суҳбатдошимиз ҳам айни мавзуга тўхталар экан, ўз фикрлари билан ўртоқлашди.\n— Бир нарса аниқки, қанчалик инкор этманг, ўзбекларнинг кўпчилиги (аёлларни назарда тутмоқда) бу ерга ёмон иш қилиш истагида келади. Беш бармоқ бир бўлмас. Бизда ёмонлар йўқми? Бизда ҳам ёмонлар кўп. Сизлардан келганларнинг юздан саксони бошқа мақсадларда келади. Мен пулни у-бу йўл билан топай, дея мақсад қилишмайди. Уларнинг юздан етмиши у ёқда ҳам шу ишни қилиб юрган бўлади. Ўша ифлосликлар билан бу ерда кўпроқ пул ишлашни истайди. Яна 10 фоизи бу ерда бузилади. Қолган 20 фоизи ўзларини сақлаб қолади ёки йўқ. Қанчалик инкор қилсалар-да ҳақиқат шу.\nСуҳбатимиз Туркияда меҳнат қилаётган ўзбек меҳнат муҳожирларининг ўзаро муносабатлари мавзусига кўчади.\n— Мен адашиб қолдим. Тил билмайман. Тил билмагандан кейин ўзбекдан сўрайсизми? Бир ўзбекни кўриб қолиб сўрасам, вақтим йўқ гаплашишга деб кетворди. Туркдан ўзбекчалаб сўрасангиз, манзилни айтиб қўйсангиз ҳисоб-да, вақти бўлса обориб қўяди. Ўзбеклар орасида оқибат йўқ.\nМеҳнат муҳожирларининг таъкидлашларича, ўзбекларни, асосан, ўз ватандошлари, яъни у ерларда жойлашиб олган ўзбеклар алдайди.\n— Ҳужжат тўғрилашга эътиборсизлик ҳам ўз ўрнига, кўпчилик алданиб қолишдан қўрқади. Неча киши сохта ҳужжат тайёрловчиларга дуч келган. Бу нарса (сохта ҳужжат қилувчилар) мигрант кўп бўлган ҳамма давлатда бор. Ҳатто, самолёт чиптасини сохталаштириб сотишмоқда. Қанчаси алданиб, пулига куйиб қолди.\n— Ҳа, тўғри. Мана яқингинада бир танишим Ўзбекистонга кетди. Чиптани Кумкапидан олганди. Аэропортга борса, чиптаси компьютердан чиқмаган. Кейин, мажбур 200 долларга, ўша кунга жой бор экан, янги чипта харид қилиб кетди.\nВатандошларимизга авиачипталар ҳақида савол бердик. Улар «Ўзбекистон ҳаво йўллари» ва Қозоғистон авиакомпаниялари таклиф қилаётган нархлар ўртасидаги тафовут ҳақида сўзлашди.\n— «Ўзбекистон ҳаво йўллари» чипталари жуда қиммат. Яқинда даволанишга бориб келишимга тўғри келди. Бориш учун 405 долларга чипта олдим. Қайтишимга 300 доллардан ошиқ бўлди.\n— Негадир, Қозоғистоннинг Олмаота ёки Чимкент шаҳарлари орқали учсангиз, қарийб тенг ярмига арзонроққа чипта харид қилиш мумкин. Масалан, 3 кун кейинга «Ўзбекистон ҳаво йўллари» ёки «Турк ҳаво йўллари»дан чипта олсангиз, 600 доллардан арзонга топиш амримаҳол. Чимкентга учадиган бўлсангиз, 3 кун кейинга 200 доллар атрофида.\nКимлар осонгина иш топа олади, юқори маошли иш топиш имконияти борми, деган савол билан мурожаат қиламиз.\n— Яна бир нарсани айтмоқчиман. Қўлида ҳунари бор ватандошларимизнинг иш топиши муаммо бўлмайди. Кимдир ошпаз, кимдир электрик. Кимдир мусаввир ёки яхши бўёқчи, сувоқчи. Касби бор, ҳунарини яхши бажарадиган бўлиш керак. Турклардан кўп маош оладиган ўзбеклар ҳам бор. 6000 лира – 1000 доллардан зиёд бўлади, шунақа маош оладиган ватандошларимиз ҳам бор.\nМуҳожирлар ҳаётини енгиллаштириши мумкин бўлган таклифлар ҳам билдирилди.\n— Ҳаммаям бу ерга ишлагани келавермайди. Дам оладигани бор, лекин барчаси ҳам турк тилини билиб келмайди. Таклифим, аэропортда туркчани мукаммал биладиган инсонларни қўйишса. Яна бир нарсани илтимос қилардим, бу ерда иш топиб берадиган турк ширкатлари бор. Худди шундай ўзбекларга қарашли ширкатлар бўлишини хоҳлардим. Мисол учун, турк ширкатлари темизлик-тозалашга боргин, деб ишга юборади, лекин у ерда зўрланган қизлар ҳам бўлади. Эшикни ёпиб қўйиб, билганини қилади. Айримлари паспортингни олиб кел, деб олиб қўяди. Бирор жойга шикоят ҳам қила олмайди. Айтмоқчиманки, иш топиб берувчи, шу каби вазиятларга тушиб қолганларнинг ортида турадиган ширкатлар бўлиши хоҳлайман.\n— Истанбулда Ўзбекистон консуллиги бор. Уларнинг вакиллари билан шу ердаги ўзбеклар ўртасида бирор учрашув бўлдими?\n— Умуман бўлгани йўқ. Бизнинг ҳолимиздан хабар оладиган одам йўқ. Ўламизми-қоламизми, ўзимиз учун курашамиз. Касал бўлсак ҳам ўзимизни ўзимиз даволаймиз. Рус дорихонаси бор, шу ердан дори олиб, бир-биримизга укол қиламиз, шу билан бўлди. Шифохонага борсак қиммат.\n— Бу ерга келиб ютган нарсаларингиз нима?\n— Мен олган қарзларимдан қутулдим. Битта қорамол олдим. Аммо йўқотган нарсаларим кўп бўлди. Мен боламнинг тарбиясини ютқаздим. Фарзандим касал бўлганида (иккинчиси) бир кўролмаган эдим. 2 йилдан буён бу ердаман. 3 йил меҳр беролмадим.\n— Мен хурсандман, президентларимиз шундай йўлни очиб қўйганидан. Нима қилиш кераг-у, нима қилмаслик кераклигини ўргандим. Ҳалол ва ҳаромнинг фарқига бордим. Тўғри-нотўғри йўлнинг фарқига бордим. Яхши ва ёмон одамларни ажратадиган бўлдим. Қайси йўлдан юрсам, манзилимга тезроқ, тўғри етиб боришимни ўйлаб кўриш имкони бўлди. Йўқ, мен ютқазмадим, ютдим Туркиядан.\nХуллас, Туркиядаги ватандошларимизнинг сўзларини тингладингиз. Булар ўзбек меҳнат муҳожирлари оламидан бир парча холос. Хўш, Туркиядаги ватандошларимиз дуч келаётган муаммолар нималардан иборат?\n1. Мигрантларнинг ўзи бораётган хорижий мамлакатда қонуний яшаш, меҳнат фаолияти олиб боришга доир ҳуқуқий маълумотларга эга эмаслиги;\n2. Қонуний яшаб, ишлашнинг ҳуқуқий-ижтимоий фойдаларига эътиборсизлик;\n3. Ўзбекистонлик меҳнат мигрантларига ҳуқуқий ёрдам бера оладиган консалтинг хизматларига ўхшаш хизматларнинг мавжуд эмаслиги;\n4. Ўзбекистоннинг Туркиядаги консулликларида штат бирликларининг камлиги;\n5. Хорижда 6 ойдан кўп муддатга қолишни режалаштирган ўзбекистонликларнинг Ўзбекистон элчихонаси консуллик хизматида рўйхатдан ўтишса, турли ҳуқуқий томондан ёрдам кўрсатилиши қулайлашига доир маълумотга эга эмаслиги;\n6. Авиачипталарнинг бозордаги ўртача нархдан қимматлиги.\nАлбатта, юқоридаги рўйхатни анча давом эттириш мумкин. Шу ўринда таъкидлашни истардикки, сўз борган айрим масалалар ўта шахсий муаммолар каби туюлса-да, аслида ҳар бир инсон ўзбек жамиятининг бир бўғини эътиборидан меҳнат муҳожирлари билан боғлиқ масалаларни айнан кичик кўринган муаммоларни ҳал этишдан бошлашимиз зарур. Бунда барча бирдек ҳаракат қилиши, ташаббус кўрсатиши мақсадга мувофиқ бўлар эди, назаримизда.


Rost24 - Касалхоналарда коронавирусга чалинган болалар кўпаймоқда (видео)\nМаълумотларга кўра 4 минг ўринга мўлжалланган Зангиота махсус шифохонасида шу вақтгача 37 мингга яқин беморлар даволаниб соғайган.\nАйни кунларда ҳам шифохона 35 фоиз қувватда фаолият кўрсатмоқда. 2020 йилнинг декабрь ойида бу ерда 50 ўринли болалар бўлими ҳам ташкил этилган эди. Ҳозирда у 100 ўринга кенгайтирилган. Охирги вақтда болалар орасида коронавирусга чалинганлар кўпайиши кузатилмоқда.\nБолалар бўлими директор ўринбосари Ҳилола АЛИМОВА:\n“Бу дегани, болалар орасида COVID касаллиги кўпайди деб айтса бўлади. Бундан ташқари болаларда пневмания ҳолатлари ҳам кузатилмоқда. Айни кунда бўлимимизда 27 нафар боланинг 13 нафардан пневманияга даволанмоқда”.\nШифокорларнинг айтишича, коронавирусга чалинган болаларда касалликнинг қуйидаги кўринишлари кўп учрамоқда:\n— Бўлимимиз очилганида бошидаги клиник симптомларидан қуруқ йўтал ва тана ҳароратининг кўтарилиши бўлган, – деди педиатр Ҳилола МАРДОНОВА. – Охирги бир ой ичида эса болалар ич кетиши билан келишмоқда. Яъни болаларда ҳолсизлик ва тана ҳароратининг кўтарилиш кузатилмоқда.\nАйни кунларда даволанувчиларнинг асосий қисми 5 ёшгача бўлган болалардир. Шунингдек, мактаб ўқувчилари ҳам бор. Ушбу касалликка учраган болалар айни пайтда қандай даволанмоқда?\n“Болалар олдинги услубда яъни анча енгил муолажада даволанишмоқда, бактерия бўлса, антибиотиклар қўшилади.”\nМаълумотларга кўра, Зангиота 1-шифохонасида 860 нафар 2-шифохонада 632 бемор даволанмоқда, аммо шифокорларнинг айтишича, пневманияни ўтказиб юборган ҳолда келаётганлар кўп учрайди.\nТег: коронавирус ҳамшира болалар видео


Ўзбекистонда қор ёғиши кутилмоқда - Халқ сўзи\n18:48 25 Сентябр 2020 Жамият\n26-27 сентябрда мамлакат шимолига Қозоғистон орқали Шимолий Урал устида шаклланган совуқ антитциклон тармоғи кира бошлайди. Қорақалпоғистонда, Хоразм вилояти ва чўл зонасида ҳарорат 5-7 даражага пасайиши кутилмоқда, шамолнинг тезлиги секундига 15-20 метргача кучайиши мумкин. Қолган ҳудудларда ҳарорат кам пасаяди. Дам олиш кунлари ҳаво ҳарорати кечаси 8-13 даража, кундузи 20-25 даража, шимолий туманларда кечаси 5-10 даража, кундузи 15-20 даражани ташкил қилади. Бундай ҳарорат шу кун меъёрларидан 3-4 даражага пастдир.\nКейинги ҳафтанинг биринчи ярмида бутун республика ҳудуди ушбу совуқ антитциклон таъсирида бўлади. Бу кунларда Ўзбекистон бўйича булутлилик ортади, мамлакатнинг текислик ҳудудида об-ҳаво ёғингарчиликсиз бўлади, фақат тоғолди ва тоғли ҳудудларда айрим жойларга ёмғир ёғиши мумкин.


Жамият тараққиётининг етакчи кучи - Huquq.uz\nЖамият тараққиётининг етакчи кучи\n10:45 - 19.02.2021\nҲар қандай жамият тараққиётининг асоси, етакчи кучи, шубҳасиз, ёшлардир. Президентимиз 2020 йили Ўзбекистон ёшлари форумида сўзлаган нутқида «Азиз фарзандларим! Халқимиз, ватанимиз сизлардан буюк ишлар кутаётганини ҳеч қачон ёдингиздан чиқарманг! Юртнинг юксак ишончи ва умидини тўла оқлаш, унга муносиб бўлиш энг улуғ бахтдир» дегани ҳам бежиз эмас.\nВатанимиз тарихига назар ташласак, ХХ аср бошларидаги миллий уйғониш даврида ҳам қудратли куч сифатида тарих саҳнасига ёшлар чиққанини кўрамиз. Туркистон мухторияти ҳукуматининг таркибига бир эътибор қаратинг ёки шўро зулмига қарши миллат, ватан, орият учун курашганларнинг ҳам асосий ҳаракатлантирувчи кучи ёшлар бўлганини яхши биламиз. Уларни турли бўҳтонлар билан йўқ қилишган, бироқ улар кўрсатган қаҳрамонлик ва жасорат ҳеч қачон унутилмайди. Ҳар бир миллатнинг келажагини ёшлар белгилагани боис уларга берилаётган эътибор халқнинг савиясини кўрсатади. Қудратли давлатлар тарихига назар солсак, улар биринчи навбатда ёш авлод таълим-тарбиясига алоҳида эътибор қаратганини кўрамиз. Айниқса, таълим тизимига жуда катта сармоя ажратилган. Йиллар ўтиб у ўз мевасини берган. Бунга Япония, Германия каби давлатлар мисол бўла олади.\nДавлатимиз раҳбари Шавкат Мирзиёев 2020 йилнинг 29 декабрида парламентга қилган мурожаатида «Агар катта авлоднинг билими ва тажрибасини, узоқни кўра олиш фазилатларини ёшларимиздаги ғайрат-шижоат, мардлик ва фидойилик билан бирлаштира олсак, кўзлаган марраларга албатта етамиз. Янги Ўзбекистонни ана шундай билимли ва бунёдкор ёшларимиз билан биргаликда барпо этамиз. Ана шу муҳим йўналиш ларда бошлаган ишларимизни давом эттириш ва янги, юксак босқичга кўтариш мақсадида кириб келаётган 2021 йилга мамлакатимизда “Ёшларни қўллаб-қувватлаш ва аҳоли саломатлигини мустаҳкамлаш йили” деб ном беришни таклиф этаман» деган эди.\nУЛУҒВОР МАҚСАДЛАР ПОЙДЕВОРИ\nМурожаатда «Биз ўз олдимизга мамлакатимизда Учинчи Ренессанс пойдеворини барпо этишдек улуғ мақсадни қўйган эканмиз, бунинг учун янги Хоразмийлар, Берунийлар, Ибн Синолар, Улуғбеклар, Навоий ва Бобурларни тарбиялаб берадиган муҳит ва шароитларни яратишимиз керак. Бунда аввало таълим ва тарбияни ривожлантириш, соғлом турмуш тарзини қарор топтириш, илм-фан ва инновацияларни тараққий эттириш миллий ғоямизнинг асосий устунлари бўлиб хизмат қилиши лозим» дея таъкидлангани бежиз эмас. Зеро, Президентимиз БМТ Бош ассамблеясининг 72- ва 75-сессияларидаги нутқида ҳам нафақат Ўзбекистон ёки Марказий Осиё ёшларини ўйлантириб турган, балки бутун дунё ёшлари, қолаверса, жаҳон афкор оммаси келажагига хавф солиб турган муаммоларга тўхталиб, ёшлар ҳуқуқлари тўғрисида БМТ конвенциясини қабул қилишни таклиф этган, ташкилотнинг бош котиби Антониу Гутерриш тадбир иштирокчиларини Ўзбекистон раҳбарининг ташаббусини қўллаб-қувватлашга чақирган эди.\nУЛАР ҲАМ ЎЗИМИЗНИНГ БОЛАЛАРИМИЗ\nМурожаатда таъкидланганидек, бола дунёга келганидан бош лаб олти-етти ёшигача унда ақлий фаоллик ошади, ахлоқий-эстетик хислатлар шаклланади. Шу боис ҳам боғча ёшидаги ҳар бир болани ушбу таълимга тўлиқ қамраб олиш режалаштирилмоқда. 2021 йилда мактабгача таълим қамровини 65 фоизга, 2023 йил охиригача 75 фоизга етказиш кўзда тутилган.\nВояга етмаганлар тарбияси билан боғлиқ муаммолар ҳамон мавжуд. Барчага аёнки, ўсмир тарбияси учун энг аввало унинг ота-онаси, мактаб, маҳалла-кўй масъ ул. Афсуски, айрим болалар кўча-кўйда, бозорларда ишлашда давом этмоқда. Албатта, фарзандларимизнинг меҳнатда чиниқиши таҳсинга лойиқ. Бироқ назоратсиз қолган болаларнинг жиноят кўчасига кириб кетиши осонлигини ҳам унутмаслигимиз лозим.\nБаъзи ота-оналар пул топаман деб фарзандларини кимларнингдир қарамоғига ташлаб чет элга кетади. Бу билан ўзларининг ҳақиқий бойлиги бўлган жигарбандларидан ажралиб қолаётганини кеч тушуниб етади. Айримлар вояга етмаган фарзандларининг топиб келган маблағи эвазига кун кўришга одатланиб, уларнинг эртанги тақдири билан умуман қизиқмайди. Натижада айрим ёшлар назоратсиз қолиб, ножўя ишлар қилмоқда.\nОдатда ўсмир ҳуқуқбузарлик содир этганда, сабабини у таълим-тарбия олаётган мактаб ва оиладан, керак бўлса маҳалладан қидирамиз. Бу аслида тўғри. Бироқ намунали мактаб ўқувчилари ҳам жиноят кўчасига кириб қолаётган ҳолатлар бор. Буни ўсмирда ҳали ҳуқуқий онг куртак отмагани билан изоҳлаш мумкин. Демак, вояга етмаганлар ўртасида жиноятчиликнинг олдини олишда ҳуқуқий тарбия ва ҳуқуқий тарғибот асосий омиллардан саналади.\nТЎҒРИ ЙЎЛ ТАНЛОВИДА НИМАЛАР МУҲИМ?\nЁшларнинг ҳуқуқий онгини шакллантиришда таълим муассасаларида конституция ва ҳуқуққа оид билимларни ўргатиш, мазкур фанлардан имтиҳонлар жорий этиш, прокуратура, суд, адлия ва ички ишлар ходимларининг фаолияти юзасидан учрашув ва мулоқотлар уюштириш муҳим аҳамиятга эга.\nАҳоли саломатлигини мус таҳкамлашда жисмоний тарбия ва спортнинг ўрни беқиёс. Спорт билан шуғулланган йигит-қизлар аввало ўзини англайди. Жисмоний тарбия болаларни ичкиналигидан бошлаб ўзининг устун ва заиф томонларини тушуниш ва камчиликларни бартараф этиш учун ўз устида ишлаш лозимлигига ўргатади. Чиниққан, кучли инсонгина ватанини ҳимоя қилишга қодир бўлади.\nЮртимизда ёшлар ҳуқуқларини ҳимоя қилиш мақсадида ташкилий-ҳуқуқий асос лар шакллантирилган. Қабул қилинаётган барча норматив-ҳуқуқий ҳужжатлар замирида ёшларнинг ўз имкониятларини рўёбга чиқариши учун зарур тизимни яратиш, ҳуқуқ ва манфаатларини ҳимоялаш, ҳаётда ўз ўрнини топишларини таъминлаш ғояси турибди.\nДавлатимиз раҳбарининг Олий Мажлисга мурожаатида белгиланган вазифалардан келиб чиқиб «Ёшларни қўллаб-қувватлаш ва аҳоли саломатлигини мустаҳкамлаш йили» Давлат дастури ишлаб чиқилиб, ҳаётга татбиқ этилмоқда.\nҚАЛБ ВА ВИЖДОН ТАРБИЯСИ\n«Миллатни маърифат тарбия лайди. Яхши тарбияланган қалб ва виждон ҳеч қачон эгасини шарманда қилиб қўймайди» деган эди Туркистон жадидларининг отаси Маҳмудхўжа Беҳбудий. Ушбу фикрни илмий нуқтаи назардан таҳлил қилсак, ёшларимизни турли мафкуравий хуружлардан ҳимоя қилиш, ҳаётга онгли муносабатини шакллантириш, атрофда юз бераётган воқеаларга дахлдорлик ҳиссини ошириш бугуннинг долзарб вазифаси эканлиги аён бўлади.\nМурожаатда олий таълимнинг қамрови ва сифатини ошириш масаласига ҳам алоҳида эътибор қаратилган. 2021 йилдан бошлаб олий таълимга ажратиладиган давлат грантлари сони камида 25 фоиз оширилиши, қабул жараёнида камбағал оилалар қизлари учун грантлар сони икки баробар оширилиб, 2 мингтага етказилиши, аъло баҳоларга ўқиётган, ижтимоий ҳимояга муҳтож оилалар қизлари учун махсус стипендиялар жорий этилиши келажагимиз эгаларига ғамхўрликнинг ёрқин намунасидир.\nИнсонни маънавиятига салбий таъсир қилувчи ахборотлардан, ахлоқини бузувчи оммавий маданият таъсиридан асраш жамиятдаги энг муҳим масалалардан бири бўлиб қолди. Ёшларнинг мураккаб психологияси талабчанлик билан бирга доимий эътибор ва қўлловга муҳтож бўлади. Буни ўз вақтида тушуниб етмаслик натижасида кўплаб муаммолар келиб чиқади. Ўсмирлик даври инсон ҳаётининг баҳорига қиёсланиши бежиз эмас. Баҳор қанчалик гўзал фасл бўлмасин, унинг кутилмаган тасодифлари, ўз инжиқликлари бор. Ўспиринлик ҳам шундай: кескин ўзгариш ва инжиқликлар даври.\nВояга етмаганлар билан ишлашда уларнинг бўш вақтини тўғри тақсимлаш керак. Чунки ўсмир бўш вақтидан самарали фойдаланса, ҳар хил иллатлардан холи бўлади. Шунинг учун уларни иложи борича қизиқишларига қараб мактаб ва маҳаллаларда ташкил қилинган тўгаракларга, спортга жалб қилиш лозим. Айрим ёшларимизнинг интернет кафеларда вақтини беҳуда нарсаларга сарфлаётгани ва бунинг тарбияга таъсири ҳақида қайғуриш аввало ота-она зиммасидаги вазифадир. Фарзандни дунёга келтириш билан бирга уни тўғри, иймон-эътиқодли қилиб тарбиялаш ҳам жуда муҳим. Халқимизда «Қуш уясида кўрганини қилади» деган мақол бор. Шундай экан, ота-онанинг ўзи тарбияда фарзандига ўрнак бўлмоғи керак. Эзгу орзу-ниятлар билан яшаётган ҳар бир инсон ўз келажагини фарзанд лари камолида кўради. Бу туйғу айниқса биз – ўзбекларда устувор. Шу маънода Президентимиз Шавкат Мирзиёевнинг ташаббуси билан 2021 йилнинг «Ёшларни қўллаб-қувватлаш ва аҳоли саломатлигини мустаҳкамлаш йили» деб эълон қилиниши барча юртдошларимизни қувонтирди. Зеро, юртимиз аҳолисининг 60 фоиздан ошиғини ташкил этаётган ёшларимизнинг муаммоларини ҳал этиш, уларни эртанги кунимизнинг ҳақиқий эгалари қилиб тарбиялаш, аҳоли саломатлигини мустаҳкамлаш масаласи бугун ҳаммамизнинг, бутун жамоатчиликнинг эътиборида турган асосий вазифадир.


Яланғоч киши Тошкент кўчаларини айланиб ўтаётганда – ГУВД чора кўрди – КУН УЗ\nГлавная / Маданият / Яланғоч киши Тошкент кўчаларини айланиб ўтаётганда – ГУВД чора кўрди\nanvarj63 12.08.2020\tМаданият Comments Off on Яланғоч киши Тошкент кўчаларини айланиб ўтаётганда – ГУВД чора кўрди 194 Показы\nАлкоголли маст ҳолатда йигит қиз дўсти билан жанжаллашди. Ва кейин, унинг ҳаракатлари ҳақида маълумот бермасдан, у эчиниб, ташқарига чиқди.\nИнтернетда яланғоч киши пойтахт кўчаларидан бирида юриб кетаётгани ҳақида видео тарқалди. Тошкент шаҳар ички ишлар бошқармаси воқеа юзасидан изоҳ берди. Бу Жиззах вилоятидан бўлган 22 ёшли бола эканлиги аниқланди. Уни 10-август куни соат 16:30 атрофида Чилонзор туманидаги Муқумий кўчасида кўришган.\nИчки ишлар вазирлиги ходими кийимсиз йигитни пайқаб, бу ҳақда ҳудудий бўлинмаларга хабар қилди. Воқеа жойига ППС транспорт воситаси экипажи ва профилактика инспектори этиб келишди, улар йигитни полиция бўлимига олиб боришди.\nСуҳбат давомида ушланган шахс маст ҳолда қиз дўсти билан жанжаллашганини айтди. Ва кейин, унинг ҳаракатлари ҳақида маълумот бермасдан, у эчиниб, ташқарига чиқди.\nУшбу ҳолат бўйича йигитга нисбатан безорилик учун маъмурий жавобгарлик тўғрисидаги протокол тузилган.\nПред. Россия дунйода биринчи бўлиб CОВИД-19 га қарши вактсинани рўйхатдан ўтказди – Путин буни эълон қилди\nСледующая Россиядаги ўзбекистонлик меҳнат мигрантларига тил ва касб ўргатиш чоралари кўрилади — Президент қарори


Бош прокуратура Туркияда қўлга олинган журналист А. Мирзаев қидирувга берилмаганини билдирди\nЖурналист ва режиссёр Абдукарим Мирзаев\nЎзбекистон Бош прокуратураси 38 яшар журналист ва режиссёр Абдукарим Мирзаевнинг Туркияда қўлга олинишида Ўзбекистон томонининг алоқаси йўқлиги ҳақида баёнот берди.\nБош прокуратура Абдукарим Мирзаевга нисбатан очилган бирор жиноят иши йўқлиги ва журналистнинг ўзи ҳам қидирувда эмаслигини маълум қилди.\n38 яшар журналист, кинорежиссёр ва блогер, Туркиянинг Кастамону университети магистранти бўлган А. Мирзаев шу йилнинг 11 декабрида қўлга олингани ҳақидаги хабар 19 декабрда пайдо бўлди.\n15 декабрь куни Ўзбекистонда танилган яна бир журналист ва блогер, Ziyouz.com портали асосчиси 36 яшар Давронбек Тожиалиев Туркия ҳукумати қўйган тақиқ билан Истанбулга киритилмаганини хабар қилган.\n"Туркияда ҳибсга олинган журналист Абдукарим Мирзаевнинг иши бўйича Ўзбекистон Бош прокуратурасида маълумот йўқ", дея таъкидлади Бош прокуратура матбуот котиби Ҳаёт Шамсутдинов Gazeta.uz нашрига.\n19 декабрь куни Gazeta.uz нашрининг Истанбулдаги мухбири Абдукарим Мирзаев 11 декабрь куни қўлга олингани ҳақида хабар берди.\nНашрнинг ёзишича, журналистнинг адвокати "кимдир Абдукарим Мирзаевга тегишли рақам орқали шубҳали шахслар билан мулоқотда бўлгани ҳақида хабар бергани, ушбу маълумот ортидан журналист кузатилиб, сўнгра қўлга олинганини" билдирган.\nQalampir.uz нашри ҳам, журналист "ўзига тегишли телефон рақами орқали шубҳали шахслар билан мулоқотда бўлганликда" гумон қилиниб қўлга олингани, кейинроқ қўйиб юборилганини хабар қилди. Нашрга кўра, Мирзаевни депортация қилиш тўғрисида қарор чиқарилган.\nҲозирча Туркия куч ишлатар идораларининг журналистни конкрет қандай сабаб ва айблов билан қўлга олгани ҳақида аниқ маълумот йўқ.\nСурхондарёлик 38 яшар Абдукарим Мирзаев — журналист, кинорежиссёр ва блогер сифатида танилган.\nУ 15 йиллик фаолияти давомида “Пойтахт”, “Замин” радиолари, “Ёшлар” ва "Ўзбекистон" телерадиоканалларида ишлаган. Маҳаллий нашрларга берган интервьюсида Мирзаев 20га яқин ҳужжатли фильмларни суратга олганини айтган.\nСўнгги вақтларда Туркияда яшаётган журналист YouTube тармоғида диний, фалсафий ва ижтимоий мавзуларда чиқиш қилаётган эди. Оилали, 3 фарзанди бор.\nШу йилнинг 15 декабрида Ўзбекистонда танилган яна бир журналист ва блогер, Ziyouz.com портали асосчиси Давронбек Тожиалиев Туркия ҳукумати тарафидан қўйилган тақиқ билан Истанбулга киритилмай, Ўзбекистонга депортация қилинганини Facebook’даги саҳифасида ёзди.\nЖурналист бу тақиқ сабаблари ўзига номаълум экани, бунгача 5 марта Туркияга бориб, кириш-чиқишда ҳеч қандай муаммога дуч келмаганини билдирди.\nЖурналистга кўра, 1 сутка аэропортда тутиб турилган ва бу вақт давомида ўзларига номаълум сабабларга кўра, Туркияга киритилмаган тожикистонлик, қозоғистонлик, россиялик 10 га яқин йўловчини учратган.\nҲозирча Туркия куч ишлатар идоралари бу журналистни нега мамлакатга киритмагани ҳақида аниқ маълумот йўқ. Ўзбекистон томони ҳам бу борада бирор баёнот бергани Озодликка маълум эмас.\n2018 йилнинг октябрида блогер ўзи яшаб турган туман ИИБ га чақирилгани ва ундан ўзи асос солган порталдаги бир нашр бўйича тушунтириш хати ёзиш сўралганини хабар қилган эди.\nЖурналист Давронбек Тожиалиев 2001 йилдан "Маърифат" газетаси мухбири бўлиб ишлаган. Daryo.uz нашрининг ёзишича, 2011 йили Нью-Йорк шаҳрида чоп этилган биринчи ўзбек газетаси "Ватандош"нинг бош муҳаррири бўлган.\n2004 йили Ziyouz.com порталига асос солган. Айни пайтда унинг бош муҳаррири ҳисобланади. У ижтимоий тармоқларда диний-сиёсий мавзулар ҳамда сўз эркинлигининг чекланишига оид чиқишлари билан ҳам танилган. Оилали, 3 фарзанди бор.


ГЎДАКНИНГ УМРИГА ЗОМИН БЎЛГАН ҚОНХЎР… - 28 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 28 » ГЎДАКНИНГ УМРИГА ЗОМИН БЎЛГАН ҚОНХЎР…\nАмериканинг Нью-Жерси штатида яшовчи 20 яшар Андреас Эразо исмли ношуд қўшнисининг 11 яшар Эббигейл Смит деган қизалоғини номусидан айириб, жароҳатлар етказгани, бахтсиз қилгани етмай, ифлос амалларини беркитиш ниятида ўлдириб ҳам юборган. Маньяк қўлга олинган ва айбини тўлиқ бўйнига ҳам олган.\nТергов материалларида таъкидланишича, Андреас қизалоқ ўзи яшайдиган уй ёнида ўйнаётгани, атрофда ҳеч ким йўқлигидан фойдаланган-у, зўрлик билан қизалоқни уй томига олиб чиққан. Ўша ерда у ўзининг ифлос амалларини адо этган. Нафсини қондиргач, яримжон аҳволга келиб бўлган қизалоқни пичоқлаб ўлдирган ва жасадни кўрпага ўраб томда қолдирган.\nПрокурорлар Андреас бир умрлик қамоқ жазосига маҳкум этилишини талаб қилишмоқда. Агар суд уларнинг талабини инобатга олса, қотил 64 йилдан кейингина муддатидан олдин озодликка чиқиш ҳуқуқига эга бўлади.


16:45 / 20.02.2020 771 pdf Ўқиш режими + -\nАссалому алайкум, мен Хоразм вилоятининг Гурлан туманиданман. 60 ёшга қадам қўйган аёлман. Саволим шуки, бизлар ҳар йили ёз ойларида 30-40 нафар хотин-қиз ва 5-6 эркак бир автобус бўлиб зиёратга чиқамиз. Аввал Баҳоуддин Нақшбанд бувани зиёрат қиламиз, кейин Имом ал-Бухорий бувага тушамиз, у жойни зиёрат қилиб, Нур отага ўтамиз, Имом Ҳусайн, Имом Ҳасан буваларни зиёрат қилиб, Нурота булоғига борамиз. Булоқларни, шу ердаги авлиё бува-ларни зиёрат қиламиз. Зиёрат қонун-қоидаларини бажарамиз. Имомлар қабри яқинидаги Деҳи Баланд меҳмонхонасида тунаймиз. Бир неча товуқ ва жонлиқ қўй сўйилиб, овқат тайёрланади. Қуръон тиловат қилинади. Бошқа зиёратгоҳ жойларга ҳам шу тарзда борамиз, масалан, шайх Жалил буваларимизга ҳам ҳар йили борамиз. Демоқчиманки, савоб топаяпмизми, гуноҳми? Шуни билмаймиз. Аёллар зиёратгоҳга бориши мумкинми, бир авлиёга атаб жонлиқ сўйиш, бир авлиёга сиғиниб, пир дейиш гуноҳ деб эшитдик.\nБизнинг Хоразмда айнан шу «пир» сўзи кўп айтилади. Масалан, Хивада Полвон пир, Шовотда Юсуф Ҳамадоний, Fавсул Аъзам, Улли пир деб аташади. Кўпгина қадамжоларда жонлиқ сўйиш учун, овқат пишириш учун ҳамма зарур шароитлар яратилган. 15-20 та қозон-ўчоқ бор, шулар ҳам етишмай қолади. Навбат кутиб турганларнинг кечгача кети узилмайди.\nШу қадамжоларда Қуръон тиловат қилиб ўтирган хатиблар, дин уламолари бор, нега улар халққа, бизлардай мактаб-мадраса кўрмаган, дин тўғрисида яхши тушунча олмаган одамларга тушунтирмайдилар?\nҲеч бўлмаса, ҳафтада бир марта телевизор орқали шундай мавзуларда одамларга тушунча бермайдилар, деб, ҳайрон бўлиб юрганимда «Зикр аҳлидан сўранг» китобини кўриб қолдим, жуда-жуда қувониб кетдим-у, сизга хат ёздим.\nМуҳтарама опамиз ўз мактубларида жуда муҳим масалаларни кўтарибдилар. Аллоҳ хайрларини берсин! Албатта, бу мактубни батафсил таҳлил қилса ва ундаги саволларга жавоб бериш учун алоҳида китоб ёзса ҳам арзийди. Аммо биз баъзи бир масалаларга қисқача тўхташ билан кифояланамиз.\nАслида, қабр зиёрати ўлимни эслаш ва қабрдагилар ҳаққига дуо қилиш учун жорий бўлган.\nАҳли сунна вал жамоа мазҳаби бўйича, руҳ баёнга, нутқ қилишга ва хитобни фаҳмлашга қодир бўлган жон бўлиб, у жасаднинг ўлими билан йўқ бўлиб кетмайди. У доимо мавжуд ҳолда бўлади. Ўлганларнинг руҳлари тўпланади. Азоб ва савоб ҳам руҳга, ҳам баданга бўлади. Руҳ бадандан ажраганидан кейин ҳам унинг неъматланиши ёки азобланиши давом этади.\nМаййит ўзининг тирик яқинларининг ҳолини билиб туради. Уларнинг яхши ишларидан хурсанд, ёмон ишларидан хафа бўлади.\nМаййит ўзини зиёрат қилганларни билади ва улар, хусусан, яқинлари маъруф иш қилсалар, фойда, мункар иш қилсалар, озор олади.\nҲанафий мазҳаби бўйича, қабрларни зиёрат қилиш эркак ва аёлларга мандубдир. Мандуб динда қатъий шарт бўлмаган ва Расулуллоҳ соллаллоҳу алайҳи васаллам доим қилмаган амалдир. Бошқа мазҳаблар: «Аёлларнинг қабрларни зиёрат қилиши жоиз эмас», деганлар.\nЗиёратчи Ёсин сурасини қироат қилиши мандубдир. Буни «ал-Баҳру ар-Роиқ» китобининг соҳиби ва аз-Зайлаъий Анас розияллоҳу анҳудан ривоят қилганлар. Унда Расулуллоҳ алайҳиссалом:\nَنْ دَخَلَ الْمَقَابِرَ، فَقَرَأَ سُورَةَ\nخُفِّفَ عَنْهُمْ يَوْمَئِذٍ، وَكَانَ لَهُ بِعَدَدِ مَنْ فِيهَا حَسَنَاتٍ\n«Ким мақбараларга кирганда Ёсин сурасини қироат қилса, Аллоҳ ўша куни уларга енгиллик беради ва унга ўша ердаги нарсалар ададича ҳасанотлар бўлади», деганлар.\nعَنْ مَعْقِلِ بْنِ يَسَارٍ قَالَ: قَالَ النَّبِيُّ رَضِيَ اللهُ عَنْهُ: «اقْرَءُوا ﭬ عَلَى مَوْتَاكُمْ». رَوَاهُ أَحْمَدُ وَأَبُو دَاوُدَ وَابْنُ مَاجَهْ وَالْحَاكِمُ.\n«Расулуллоҳ алайҳиссалом: «Ўликларингизга Ёсинни қироат қилинг», дедилар».\nАҳмад, Абу Довуд, Ибн Можа ва Ҳоким ривоят қилишган.\nШунингдек, Фотиҳа сураси, Бақара сурасининг аввалидан «муфлиҳун»гача, Курсий оятини, «Аманаррасулу»ни, Таборак, Такосур сурасини, «Қул аъузу бироббил фалақ» ҳамда «Қул аъузу бироббин наас»ни уч мартадан ва Ихлос сурасини уч, етти ёки ўн бир марта ўқиса бўлади. Қироатнинг савобини ўтганларга бағишлаб дуо қилинади.\nҚироатнинг савобини Расулуллоҳ алайҳиссаломга бағишлаш мустаҳабдир.\nҚабр зиёратига кўч боғлаб бориш;\nЯъни алоҳида ният қилиб, сафар қилиш. Бу ҳақда Кувайт давлати Вақф ва Исломий Ишлар вазирлиги нашр этган «Ислом Фиқҳи Қомуси»да қуйидагилар ёзилган:\n«Уламолар жумҳури: «Қабрларни зиёрат қилиш учун «шаддур-раҳл» – кўч боғлаб, махсус сафар қилиб бориш жоиз» деганлар. Бунинг жоизлигига қабр зиёрати ҳақидаги умумий далилларни ҳужжат қилганлар. Баъзи шофеъийлар ва ҳанбалийлардан Ибн Таймия Набий соллаллоҳу алайҳи васалламнинг «Кўч боғлаб бориш фақат уч масжидгагина бўлади: Менинг ушбу масжидимга, Масжидул Ҳаромга ва Масжидул Ақсога», деган ҳадисларини ва шу маънодаги бошқа ривоятларни далил қилиб, махсус сафар билан қабр зиёратига боришни ман қиладилар. Жоиз деганлар эса бу ҳадисда масжидлар ҳақида сўз кетмоқда, қабрлар ҳақида эмас, деб раддия берадилар».\nМактубда зикр қилинган зиёратгоҳлардан Имом Бухорий, Баҳоуддин Нақшбанд ва Юсуф Ҳамадоний раҳматуллоҳи алайҳларнинг илмий асосда билинган ҳақиқий шахслари ва қабрлари мавжуд. Бошқаларини яхшилаб ўрганиш лозим. Чунки буларга ўхшаш кўп қабрлар сохта бўлади.\n«Бир авлиёга атаб жонлиқ сўйиш, бир авлиёга сиғиниб пир дейиш» гуноҳ эканлигида шубҳа йўқ. Шариатда фақат Аллоҳ таолонинг Ўзига атабгина жонлиқ сўйилади. Фақат Аллоҳ таолонинг Ўзигагина сиғинилади.\nМозорларда кўпчилик бўлиб таом пишириб ейиш динимиздаги одоблардан бирортасига ҳам тўғри келмайди. Мозорга зиёрат қилиб, ибрат олиш ва қабрдагиларнинг ҳақларига дуо қилиш учун борилади. Таом ейиш учун эмас.\nШу қадамжоларда Қуръон тиловат қилиб ўтирганлар, агар илмлари бўлса, инсоф қилиб, халққа ҳақиқий шаръий ҳукмларни тушунтиришлари лозим. Ўзларининг у ерда ўтириб олиб қилаётган тиловатларининг диндаги ҳукми қандай эканлигини ҳам билиб олишса яхши бўларди.\nУмуман, аёл кишиларнинг мактубда айтилган тарзда, бир неча кунлаб мозорма-мозор юришлари ҳам дуруст эмас. Мандуб ишни қиламан деб фарз, вожиб ва суннат амалларга хилоф иш қилмаслик лозим.\nЛекин Аллоҳга шукрлар бўлсинким, аста-секинлик билан бўлса ҳам динимизни ўрганиб бормоқдамиз, билим савиямиз яхшиланганда бу нарсаларни тушуниб оламиз. Ушбу савол-жавоблар ҳам бу борада босилган бир камтарона қадам десак, муболаға қилмаган бўламиз.\nMiraziz 20:32 / 23.02.2020\nЖуда фойдали мақола.айниқса ёши катта одамлар шу нарсаларга эътибор беришса яхши бўларди\nҲикматуллоҳ 07:53 / 21.02.2020\nРахмат. Аллоҳ Таоло рози бўлсин.\n10:30 / 20.02.2020 465\n1956 15:50 / 04.04.2020\n2094 10:40 / 09.01.2019\n1638 12:08 / 17.11.2018\n1262 16:10 / 31.12.2018


Соғлом оила жамият тараққиётининг ривожи | Ўзбекистон "Адолат" социал-демократик партияси\nСоғлом оила жамият тараққиётининг ривожи\n13 Сентябрь, 10:16 • Бухоро вилояти, Давра суҳбати, Янгиликлар • 243 марта кўрилди • Комментариев к записи Соғлом оила жамият тараққиётининг ривожи нет\nФарзандлар камоли ва иқболини кўзлаб, эзгу ниятлар билан яшаш халқимизга хос улуғ фазилат. Авлоддан-авлодга ўтиб, сайқал топиб келаётган бу азалий қадрият мустақиллик йилларида янада бойиб, ҳеч кимдан кам бўлмаган баркамол авлодни тарбиялаш масаласи давлат сиёсати даражасига кўтарилди.\nЎзбекистон “Адолат” СДПнинг Бухоро шаҳар Кенгаши ҳамда халқ депутатлари Бухоро шаҳар Кенгаши депутатлари томонидан партиянинг “Соғлом турмуш тарзи йўлида бирлашайлик” лойиҳаси доирасида “Соғлом оила – жамият тараққиётининг ривожи” мавзусида давра суҳбати ташкил этилди. Унда партиянинг шаҳар Кенгаши ходимлари, маҳаллий Кенгаш депутатлари, Репродуктив саломатлик маркази ходимлари ҳамда партия хайрихоҳлари иштирок этишди.\nДавра суҳбатини ташкил этишдан асосий мақсад оилада фарзандлар соғлиги ҳамда уларнинг ҳар томонлама баркамол авлод қилиб тарбиялаш экан, тадбирда сўзга чиққанлар айни шу сингари масалаларга жуда катта эътибор қаратишди. Хусусан, “Саломатлик ва тиббий статистика” Бухоро вилоят бўлими мудири Осиё Мирзаева оилада соғлом муҳитни яратишда аввало, ота-она масъул эканлигини таъкидлаб ўтди. Шу билан бир қаторда соғлом турмуш тарзига риоя этиш лозимлиги, соғлом ҳаётни қура олиш кучига эга бўлиш зарурлиги мутахассислар томонидан алоҳида қайд этилди.\nНодира Холова, халқ депутатлари Бухоро шаҳар Кенгаши депутати, шифокор:\nОила – жамият қўрғони. У соғлом бўлсагина соғлом фарзандлар дунёга келади. Уни соғлом қилиб тарбиялашда эса албатта, ота-оналарнинг ўз ўрни бор. Фарзандларнинг соғлом турмуш тарзига риоя этишида эътиборли бўлиш талаб этилади. Аввало, балоғат ёшига етган ҳар бир ўғил-қиз гигиена талабларига ёндашиб, ўз соғлом турмушини қура олиши шарт.\nДавра суҳбати давомида ёшлар орасида эрта никоҳ ва унинг салбий оқибатлари, эрта никоҳнинг олдини олиш, янги оила қуриш бўсағасида турган йигит-қизларнинг тиббий кўрикдан ўтиши зарурлиги таъкидланди.\nМаҳалла фуқаролари ўзларини қизиқтирган барча саволларга жавоб олишди. Тадбир фикр-мулоҳазаларга бой ўтди.\nБухоро вилоят Кенгаши матбуот котиби.\nСоғлом оила жамият тараққиётининг ривожи was last modified: Сентябрь 13th, 2017 by matbuot\n« Давлат бошқаруви тизимини ислоҳ қилишнинг янги босқичи ҚАНДАЙ ЖИНОЯТ ИШЛАРИ БЎЙИЧА ДАСТЛАБКИ ТЕРГОВ МАЖБУРИЙ ҲИСОБЛАНАДИ »


2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида макроиқтисодий барқарорликни -мустаҳкамлаш, иқтисодиёт тармоқлари ва ҳудудларга хорижий, аввало, тўғридан-тўғри хорижий инвестицияларни фаол жалб қилиш, давлат мулки хусусийлаштирилган объектлар базасида хусусий тадбиркорликни ривожлантириш учун қулай шарт-шароитлар яратиш, вилоят, туман ва шаҳарларни комплекс ижтимоий-иқтисодий ривожлантиришга доир кўплаб вазифалар белгиланган. Мамлакатимизда эркин иқтисодий зоналар, технопарклар ва кичик саноат зоналари фаолияти самарадорлигини ошириш, янгиларини ташкил этиш борасида олиб борилаётган ишлар бунда муҳим аҳамият касб этмоқда.\nДавлатимиз раҳбарининг 2016 йил 26 октябрдаги «Эркин иқтисодий зоналар фаолиятини фаоллаштириш ва кенгайтиришга доир қўшимча чора-тадбирлар тўғрисида»ги Фармонига мувофиқ, ушбу зоналар учун янада қулай шарт-шароитлар яратилди.\nБугунги кунда мамлакатимизда 14 та эркин иқтисодий зона фаолият юритмоқда. «Навоий», «Ангрен», «Жиззах», «Ургут», «ўиждувон», «Қўқон» ва «Ҳазорасп» эркин иқтисодий зоналарида умумий қиймати 486 миллион долларга тенг 62 лойиҳа амалга оширилган, 4 минг 600 дан ортиқ иш ўрни яратилган. Фармацевтика соҳасига ихтисослаштирилган «Нукус-фарм», «Зомин-фарм», «Косонсой-фарм», «Сирдарё-фарм», «Бойсун-фарм», «Бўстонлиқ-фарм», «Паркент-фарм» сингари 7 янги эркин иқтисодий зонани ривожлантириш бўйича изчил ишлар олиб борилмоқда.\nЙиғилишда эркин иқтисодий зоналардаги натижалар қониқарли эмаслиги, уларни янада ривожлантириш учун тартиб-таомилларни соддалаштириш, инвестор ва -тадбиркорларни жалб этишни кенгайтириш зарурлиги таъкидланди.\nПрезидентимиз топшириғига асосан, эркин иқтисодий зоналарда инвестиция лойиҳаларини амалга оширишни жадаллаштириш, хориждан юқори технологик ускуналар харид қилиш учун Ўзбекистон Тикланиш ва тараққиёт жамғармаси маблағи ҳисобидан 100 миллион доллар миқдорида чет эл валютасидаги кредит линияси очилган.\nКичик саноат зоналарида дирекциялар ташкил этилган. Кредит олиш ва банк хизматларидан фойдаланишда муаммо бўлмаслиги учун ҳар бир зонага муайян тижорат -банки бириктирилган. Бозор талаблари ва импорт номенклатурасини ўрганиш асосида тадбиркорлар учун таклифлар, истиқболли лойиҳалар рўйхати шакллантирилган. Кичик -саноат зонасида ишлайдиган субъектлар 2 йил барча солиқдан озод этилган.\nБугунги кунгача ушбу зоналарда умумий қиймати 535 миллиард сўмга тенг 1021 лойиҳа амалга оширилган, 9 минг 600 дан зиёд иш ўринлари яратилган. Лойиҳалар доирасида нафақат ички, балки ташқи бозорда ҳам харидоргир бўлган енгил саноат, кимё, озиқ-овқат маҳсулотлари, электр техникаси буюмлари, замонавий қурилиш материаллари, мебель ва бошқа тайёр маҳсулотлар ишлаб чиқарилмоқда. Бундан ташқари, 248 лойиҳани амалга ошириш натижасида 11 минг янги иш ўрни яратиш режалаштирилмоқда.\n«Ургут», «Қўқон», «ўиждувон» ва «Ҳазорасп» эркин иқтисодий зоналари, шунингдек, фармацевтика йўналишидаги эркин иқтисодий ҳудудларда янги корхоналар ташкил этиш учун хорижий сармояларни жалб қилиш ишлари суст бормоқда. Эркин иқтисодий зоналар ва кичик саноат зоналарини электр энергияси, табиий газ, сув ва бошқа коммуникация тармоқлари билан барқарор таъминлашда муаммолар кузатилмоқда.\nДавлатимиз раҳбари бу каби камчиликларни бартараф этиш, эркин иқтисодий зоналар ва кичик саноат зоналарида инвестор ҳамда тадбиркорларга янада кенг имкониятлар яратишга оид комплекс чора-тадбирлар ишлаб чиқиш бўйича топшириқлар берди. Аввало, ушбу зоналар фаолиятига доир меъёрий-ҳуқуқий базани қайта кўриб чиқиш, бугунги замон талабларига мослаштириш, барча учун очиқ ва тушунарли механизм яратиш зарурлиги таъкидланди.\nЕр участкалари, бўш турган биноларни ажратиш тартибини соддалаштириш масаласига ҳам алоҳида эътибор қаратилди. Хусусан, эркин иқтисодий зоналарда амалга ошириладиган лойиҳалар Вазирлар Маҳкамаси ҳузуридаги Маъмурий кенгаш томонидан кўриб чиқилади. Шу пайтгача бу кенгаш 17 вазирлик ва идорадан иборат эди. Президентимиз кўрсатмасига мувофиқ уларнинг сони 4 та этиб белгиланди.\nБу борада янги тизим — ҳудудий комиссиялар ташкил этилиб, уларнинг лойиҳаларни кўриб чиқиш ва рухсат бериш ҳуқуқлари кенгайтирилди. Шунингдек, иқтисодий зоналарда жойлаштириш учун инвестиция лойиҳаларини танлаб олиш мезони қайта кўриб чиқилади, эркин иқтисодий зона иштирокчиларига кредит ажратишни яхшилаш ҳамда муҳандислик таъминоти воситалари билан таъминлаш бўйича қўшимча чора-тадбирлар қабул қилинади.\nМазкур рукндаги бошқа мақолалар: « Қулай меҳнат шароити ва экспорт\tТошкентда Тожикистон саноат корхоналари маҳсулотларининг миллий кўргазма-ярмаркаси очилди »


ЖАМИЯТ ВА ЖАМОАНИ ҲУРМАТ ҚИЛИНГ!\nКийиниш маданияти ҳақида кўп ва хўп айтилмоқда, оммавий ахборот воситаларида эълон қилинган шу мавзудаги мақолалар, лавҳалар баҳсларга ҳам сабаб бўлмоқда. Кимдир "оммавий маданият" белгиси бўлган ғарбона кийинишни маъқулласа, кимдир миллий либосларда юришни маъқуллайди.\nТўғри, биз демократик давлатда яшаяпмиз. Аммо, демократия бошбошдоқлик дегани эмас, аввало жамиятдаги қонун-қоидаларни ҳурмат қилиш ва уларга риоя этишдир. Ҳозирги пайтда ҳар бир ташкилот, корхона ва муассасаларнинг амалдаги қонунлар асосида қабул қилинган Низомлари мавжуд. Уларда корхона ва муассасаларда фаолият кўрсатиш, белгиланган тартибда кийиниш, ўзини тутиш каби тартиблар белгилаб қўйилган. Масалан, ўқувчи ва талабалар мактаб, коллеж, олий ўқув юртлари учун белгиланган кийимларда дарсларга келишлари лозим. Бу тартиб бутун дунёдаги таълим муассасаларида жорий этилган.\nЛекин, Жиззах саноат ва сервис касб-ҳунар коллежида ўтказилган мониторинг давомида айрим ўқувчилар дарсларга ибодат либосларида қатнаётганлари маълум бўлди. Масалан, шаҳардаги "Учариқ" маҳалласида яшовчи Т.Лазиза, "Олмазор"лик М.Нилуфар, Шароф Рашидов тумани "Яхтанлик" маҳалласида истиқомат қиладиган Н.Ўғилойлар диний ибодат кийимида дарсларга келгани учун маъмурий тартибда огоҳлантирилди.\nЁшларнинг билиб-билмай қадриятларимизга ёт бўлган кийимлар кийиши, маросимларда иштирок этишига маҳалла фаоллари, аввало ота-оналар эътибор қилишлари лозим.\nТуманимиз деҳқонлари пешона тери эвазига яратилган пахта ҳосилини нест-нобуд қилмай эл хирмонига етказиш, ташмачилик ва ўғирликларнинг олдини олиш мақсадида туман ИИБ томонидан "Комплекс" тадбири ташкил этилди.\nТадбир давомида "Сарайлик" маҳалласи, Мустақиллик кўчасидаги 17-уйда 149 килограмм чигитли пахта яшириб қўйилганлиги аниқланди.\nШунингдек, шу маҳаллада яшовчи С.Муқимов хонадонида қўлбола "Тим-тим" ускунаси, 385 кг пахта, 58 кг чигит, 38 кг пахта толаси сақланаётгани аниқланиб, ҳужжатлаштирилди. Маълум бўлишича, ушбу пахта "Шоира бегим гуллари" фермер хўжалиги пахтазоридан яширинча териб олинган экан.\n"Сарайлик" маҳалласида яшовчи Ж.Пирматов хонадонида ҳам 160 кило чигитли пахта ва бир дона пахта титиш ускунаси сақланаётгани аниқланиб, холислар иштирокида ҳужжатлаштирилди.\nКуёвбоши СИУ ҳудудидаги "Зафаробод" сув узатиш иншооти дала уйида 19та қоғоз қопларда 535 кг техник чигит, 4та полиэтилен қопда 15 кг пахта толаси ва икки қопда 7 кг пахта хомашёси сотиш учун сақланаётгани аниқланди. Суриштирув ишлари натижасида ушбу маҳсулотлар "Шахзоджон Сетора" фермер хўжалиги иш бошқарувчиси Л.Салимовга тегишли эканлиги маълум бўлди.\n"Жиззахлик" маҳалласидаги Ғ.Пўлатов хонадонида 60 кг чигит, 84 кг пахта, "Ма-даният" маҳалласидаги Ў.Сарибоева хонадонида 275 кг пахта, М.Жумабоева хонадонида 61 кг пахта, "Зиёкор" маҳалласидаги С.Зуҳурова хонадонида 120 кг пахта борлиги аниқланиб, қонун талабларига асосан ҳужжатлаштирилди. Пахта ва пахта толаси давлат қабул пунктига топширилди.\nтуман ИИБ тезкор вакили\nЖаннат оналар оёғи остидадур" деган эди пайғамбаримиз Муҳаммад Мустафо (сав). Дарҳақиқат, бизни дунёга келтириб, кечалари бедор бешигимизни тебратиб чиққан, ўз ҳузур-ҳаловатидан кечиб бизни улғайтирган оналарни ҳар қанча уғласак, эъзозласак ҳам кам.\nАммо, афсуски, вақтинчалик кўнгилхушлик учун ёки пул дардида она деган шарафли номдан воз кечаётган аёллар ҳам йўқ эмас. Зарбдор тумани, "Тинчлик" маҳалласида яшовчи Шахноза Эшқулова Мақсуда Пардаева билан жиноий тил бириктириб, ўзининг шу йилнинг 19 майида туғилган қиз фарзандини 17 миллион сўм эвазига Самарқанд вилояти, Каттақўрғон туманида яшовчи оилага сотаётгани аниқланиб, қўлга олинди.\nШ.Эшқулова ва М.Пардаеваларга нисбатан жиноий иш қўзғатилиб, суриштирув ишлари олиб борилмоқда.\nвилоят ИИБ масъул ходими\nЯқинда "Сўлоқли" маҳалласи, Ёшлик кўчасидаги 2-уйда яшовчи Шохрух Тошмуродовнинг оғилхонасидан икки бош қўй йўқолди. Ҳамма ҳайрон, маҳаллада ҳеч ким мол йўқотмаган эди.\n"Мол аччиғи, жон аччиғи" деганларидек, Шохрух маҳалладагиларнинг маслаҳати билан туман ИИБга ариза билан мурожаат қилди. Жиноят қидирув бўлими ходимлари тезкор суриштирув ишларини бошлаб юбордилар. Ниҳоят қўйларнинг "изи" топилди.\nҚўйларни 50-умумтаълим мактабининг 8-синф ўқувчилари А.Жўраев ва И.Муродқосимовлар олганлиги аниқланиб, жиноят иши қўзғатилди. Қўйлар эса эгасига қайтарилди.\n» ЯШИРИН БИЗНЕСЧИЛАР


ҚАНДАЙ ҲАЁТ КЕЧИРЯПМИЗ?\n05:15:14 (GMT+5) 01.08.2021\nШукрки, ҳозирги кунда келажагимиз эгалари бўлмиш юртимиз ёшларига илм-маърифат олиб, боболаримиз Имом Ал-Бухорий, Имом Мотуридий, Ибн Сино ва шу кабиларга муносиб ворис бўлишига кенг имкониятлар берилмоқда.Албатта, бу имкониятлардан жуда кўплар самарали фойда олаётган бўлсада, афсуски, буларнинг қадрига етмай турли фойдасиз ишлар билан шуғулланиб, ҳаётда мақсадсиз умр кечираётганлар ҳам йўқ эмас.\nДунё ҳаёти бир марта берилар экан, уни самарали ўтказиш лозим. Олдимизга олий мақсад қўйиб, унга бор ғайратимиз билан интилишимиз керак. Токи, икки дунёда ҳам манфаатли бўлсин. Ҳамма ишда юздан бир фоиз фойда бор деб югуравериш ярамайди. Ҳозир жуда кўп турли ижтимоий тармоқлар бор. Биз ушбу тармоқларда кунига қанча вақт сарф этаяпмизу ва қанча манфаат топаяпмиз? Энди иккисини ҳисолаб чиқайлик. Қай тараф оғир келса, шунга қараб қарор чиқарайлик.\nАллоҳ таоло марҳамат қилади: “Сендан хамр ва қимор ҳақида сўрарлар. Сен: “иккисида катта гуноҳ ва кишилар учун манфаат бор ва гуноҳлари нафларидан каттадир” деб айт..” (Бақара 219-оят).\nТўғри, бу ерда сўз хамр ва қимор ҳақида бормоқда. Лекин, оятга теран назар солсак хамр ва қиморда ҳам манфаат борлиги айтилмоқда. Шунга қарамай у гуноҳ ва ундан тийилиш кераклигига ишора қилмоқда. Мавзуга боғлайдиган бўлсак, ижтимоий тармоқларда ҳам фойдалар бор. Аммо, зарарлари кўпроқ. Демак, эҳтиёткорликни ошириб, зарурут миқдорида фойдаланиш мақсадга мувофиқ. Зеро, биргина фойдали маълумот бўлсада топаяпман деб, юзлаб гуноҳ эшикларини очувчи нарсаларга боғланиб ҳаётимизни тармоқларга боғлаш ҳеч бир ақл эгасига тўғри келмайди.\nАлбатта, ижтимоий тармоқлар ижтимоий ҳаётингизга муайян қулайлик беради, аммо уларнинг ҳеч бири кетказган вақтингиз ва берган эътиборингизга арзигулик аҳамиятга эга эмас.\nХулоса ўрнида барчамиз мақсадимизга тўғри йўналиб, фойдасиз нарсалардан йироқлашганимизда ривожланиш жадаллашади. Аксинча, аҳамиятсиз, саёз ишларга ўралашадиган бўлсак, кераксиз буюмдек бўлиб қоламиз.\nПайғамбаримиз алайҳиссалом айтдилар: “икки хислат борки, ундан афзали йўқ: бири Аллоҳга иймон келтириш. Иккинчиси мусулмонларга манфаати тегишидир..”.\nМир Араб олий мадрасаси талабаси Муҳаммад Юнус Муҳаммад Мусо ўғли тайёлади.\n Шайх Муҳаммад Содиқ Муҳаммад Юсуф. Тафсири ҳилол.\n Кел Ньюпорт. Диққат чалғитувчи дунёда муваффақият сирлари.–Б 175.


МОҚ бошқа мамлакатлар Олимпия қўмиталарини қўллаб-қувватлайди – Ўзбекистон миллий олимпия қўмитаси\nМОҚ бошқа мамлакатлар Олимпия қўмиталарини қўллаб-қувватлайди\nМаълумки, ҳозир бутун дунё коронавирусга қарши курашмоқда. Сир эмаски, бу эпидемия ҳаётимизнинг деярли барча жабҳаларига таъсир кўрсатди, ҳусусан спорт соҳаси ва у билан боғлиқ барча тадбирлар ҳам бекор қилинди ёки бошқа вақтга кўчирилди. Шу йил ёзда Токио-2020 Олимпия ўйинлари ўтказилиши лозим эди. Бироқ олимлар “пандемия” деб баҳолаётган коронавирус Олимпия ўйинларига ҳам ўз таъсирини кўрсатди.\nШу муносабат билан Халқаро Олимпия қўмитаси президенти Томас Бах, Япония ҳукумати ва Токио-2020 Олимпия ўйинлари ташкилий қўмитаси Токиода ўтажак XXXII ёзги Олимпия ўйинларини 2021 йилга кўчирилгани ҳақида расман эълон қилишди.\nАйни пайтда бутун дунёда анча оғир вазият ҳукмрон, барчамиз қийин кунларни бошдан кечирмоқдамиз. Бундай кунларда ҳар биримиз учун қўллаб-қувватлаш, ёрдам бериш ва ўзаро тушуниш жуда муҳим саналади. Шу кунларда Ўзбекистон Миллий олимпия қўмитаси ўзаро қўллаб-қувватлаш мақсадида, яқин ҳамкорликдаги Миллий олимпия қўмиталарига хат юборди. Таъкидлаш жоизки, қўмитанинг ички фаолияти ва бошқа давлатлар Олимпия қўмиталари билан яқин ҳамкорлиги тўхтаб қолгани йўқ. Ўзбекистон МОҚ ходимлари ўз вазифаларини бажарган ҳолда, фаолиятларини онлайн тизимда давом эттириб масофадан ишламоқдалар.\n9 Aprel, 2020|Халқаро табриклар, Янгиликлар|